Оқдарё бахшилари » "Оқдарё овози" газетаси\nТанишинг: Оқдарё достончилик мактабининг асосчиси\nПАРДА ШОИР ДЎСЁР ЎҒЛИНИ\n- Оқдарёда бахшилар бўлганми? Ушбу саволга жавобни туманимиздаги кўпчилик инсонлардан, мутахассислар, ҳатто маданият ва адабиёт, санъат соҳасида ишлаб, раҳбарлик қилаётган мутасаддиларимиздан сўраб келаётган эдик. Афсуски, аниқ жавоб ололмаган эдик.\nПрезидентимизнинг бахшичилик санъатига қаратган эътибори, қатор қарор ва фармонлари асосида амалга оширилаётган тадбирлар ота-боболаримиз тарихидан мерос бўлган бахшичилик, оқинлик санъатига қайтадан ҳаёт бахш этмоқда. 2019 йил Сурхондарёда ўтказилган "Халқаро бахшичилик санъатининг I фестивали" Ўзбекистон достончилиги ва бахшилари маҳоратини оламга таратди. Айни кунларда жорий йилнинг апрель ойида ўтказилиши режалаштирилган "Халқаро бахшичилик санъатининг II фестивали"га тайёргарлик ишлари олдидан яна "Оқдарёда бахшилар бўлганми?"-деган саволимизга жавоб ахтара бошладик.\n- Ҳа, Оқдарёнинг "ўўлва" қишлоғида Парда бахши яшаган. Бу ҳақда туман газетасида, 80-йилларда мақола берилган эди, - деди туман газетасининг муҳаррири Й.Муҳаммадиев. - Ваниҳоят, мустақиллигимиздан илгари фаолият кўрсатган "Ленинизм йўлидан" газетасининг архивлар тўпламидан 1985 йил 26, 28-сонларда чоп этилган, журналист Абдимурод Рўзиевнинг "Парда шоир Дўсёр ўғлини биласизми?" сарлавҳаси билан эълон қилинган тарихий мақолани топдик. Бу мақолада Парда шоир ва у кишининг оталари Дўсёр бахши тўғрисида ҳамда уларнинг авлодлари ҳақида батафсил маълумотлар берилган экан. Демак, туманимиз тарихида адабиёт ва санъат билан ҳамнафас бахшичилик санъатининг ўрни ҳам беқиёс бўлган. Оқдарё бахшичилик мактабининг асосчиси Парда шоир Дўсёр ўғлидан бизга кўплаб термалар, қўшиқлар мерос бўлиб қолганлигининг гувоҳи бўлдик. Бу тарихий воқеа ҳамда фактлар қалбимизда миллий ғурур ва ифтихор туйғуларини уйғотди.(Абдимурод Рўзиевнинг "Парда шоир Дўсёр ўғлини биласизми?"номли мақоласи "Оқдарё овози" газетасининг электрон сайтида тўлиқ эълон қилинади)\nЎтган асрнинг 60-йиллари охирларида Самарқанд Давлат Университети ўзбек филологияси факультети толиби Абдимурод Рўзиев ўзининг "диплом иши" мавзусида, айнан, оқдарёлик бахши шоирлар ҳаёти ва ижодини ўрганишни мақсад қилиб, илмий иш бажаради ва орадан кўп йиллар ўтгач газета учун ушбу мақолани тайёрлайди:\n- Студентлик йилларим эди. Бизни ўзбек халқ оғзаки ижоди намуналари, халқ шевасини ўрганиш ва тўплаш учун бир ойлик "командировка"га жўнатишди. Курсимиздаги гуруҳ талабалари билан республикамизнинг турли район ва қишлоқларида бўлдик. Жамоамиз Жомбой, Пайариқ, Иштихон ва Оқдарё туманларидаги қишлоқларни кезиб, халқ дурдоналарини тўплай бошладик, - дейди мақола муаллифи.\nИштихоннинг Митан қишлоғидан Олим шоир, Пайариқдан Алим латифачи, жомбойлик Қирон ўланчиларни ўшанда топиб, мулоқотда бўлгандик. Улардан бири Оқдарёда Парда шоир борлигини айтганида, албатта, шу одам билан ҳам учрашишни кўнглимга тугиб қўйдим.\nМен Парда шоирнинг қайси қишлоқда яшаётганини аниқ билмаганим учун, халқ оғзаки ижоди намуналарига қизиқувчилар билан йўл- йўлакай танишиб, Парда бобонинг адресини ҳам суриштирдим. Бу орада Ленин номли колхознинг Темирак қишлоғидан 62 ёшли Карвон бобо,"Гулистон" колхозининг Янгикент қишлоғидан Рашид нақалчи каби ҳозиржавоб кишиларни учратдим. Улардан "Москва" колхози (Ҳозирги Карл Маркс номли колхознинг Эшон қишлоғи)да Парда шоирнинг истиқомат қилаётганлигини билиб олдим.\n1968 йилнинг асад ойи бошлари эди. Эшон қишлоғига бошловчи йўл бошида кўриниши зиёли бир одамдан Парда бобонинг уйини сўрадим. - Ҳа, Парда шоирми, шу йўлдан тўғри кетаверасиз, ўнг томондан яна битта торгина йўл чиқади. Ана шу сўқмоқ бўйлаб борсангиз бахшининг уйи устидан чиқасиз.\n- Кечирасиз, бахши дедингизми? - сўрадим нотаниш кишидан. Бизлар томонда у кишини шоир, бахши деб юритишади. Чунки ўтиришнинг гули, кишини ҳеч зериктирмайди. Узоқ-узоқларга ҳам бобони қўярда-қўймай олиб бориб достон, терма ва ғазаллар айттиришади.\nМенинг кўнглим анча таскин топди. Назаримда катта хазина топиб олгандек бўлдим. Айни туш пайти. Ҳаво сели атрофни тандирдек қиздирган бир паллада манзилга етиб келдим.\n- Ассалому алайкум! Назаримда у киши эшитмаган кўринди. Яна салом бердим.\n- Ваалейкум ассалом, кел, кел, чорпояга чиқ, - деб илтифот кўрсатди бобо ва чой опке, меҳмон келди, - деди кимнидир отини тутиб чақираркан. Ичкаридан ўрта бўйли, ёши 60 ни қоралаган бир аёл чиқиб келди-да, сўрашгач, бўш чойнакни олиб кетди.\n- Бу киши каминанинг маликаи хиромони бўладилар, - деб таништирди бобо аёлининг орқасидан кулимсираб пиёлани менга узатаркан.\n- Хўш, қани, хизмат, қаерлардан сўраймиз, йигит?\nМен ўз мақсадимни тушунтиргач, бобо қошларини чимириб, кўркам соқолини панжалари билан оҳиста силади.\n- Бобо, менинг ўзим шу райондан, қолаверса, студентман, практикадамиз. Шунинг учун топшириқ билан келгандим. Бобонинг ёши 70 дан ошган бўлсада , ҳали анча тетик ва бардам эди. Уй ишларига ҳам аралашиб кетаверар, ўт ўриб молларига соларди. - Ҳа, майли хафа бўлма, бир оз дамингни ола тур, айтсак айтдик-да, - деди бобо термалар айиб беришга розилик билдириб.\nПарда шоир ўз ёшлигини эслади: "Менинг отам Дўсёр машҳур достончи Эргаш Жуманбулбул ўғли билан яқиндан таниш эди. Бундай олиб қараганда қуда-қудағайчилик бўлгани учун борди-келдимиз бор эди. Отам баъзан мени ҳам Қўшработга олиб борар, йиғинларда, достон, шеърхонлик кечаларида қатнашардилар. Эргаш Жуманбулбул ўғли ҳам бизнинг қишлоққа келиб, ҳафталаб қолиб кетар, кеч пайтларида ўлан, терма, ҳатто достонлар айтишиб, кўнгилларининг чигалларини ёйишар эди. Отам ҳам дўмбира чертиб достон, термалар айтарди. Менинг янгичадан асло саводим йўқ. Лекин эшитганларимни ҳеч ҳам эсимдан чиқармайман, уларга баъзан ўзим ҳам қўшимча байтлар тўқиб тураман.\nҲали-ҳали эсимда, ўша кунларнинг бирида қишлоқдошларимиздан бири бобони тўйга таклиф қилди. У киши мени ҳам қўймай бирга олиб бордилар. Айни туш пайти давра кенг олинган. Ўтирганлар бобонинг истиқболига туриб, ҳурмат билан тўрга таклиф этишди. Дастурхон устида ўтирганлар бободан бирор нарса айтиб беришни қисташар эди. Бири "Чигиртка"ни эшитмоқчи бўлса, яна бири достонлардан парча айтиб беришни сўрар, яна бири Машраб ёки Ҳазрати Навоий ғазалларидан эшитиш истагини билдиришарди. - Ҳаммасидан ҳам, ҳу-у Маҳмудалининг уйида айтилган "Кал"ни яна бир бор эшитайлик. Кўпчилик маъқуллагач, бахши куйлай бошлади:\nСаратонда тошар дарёнинг музи,\nХаси-хашаклари муз билан келар.\nСозанда нашъаси соз билан келар,\nҲиндистон турнаси ёз билан келар.\nТуянинг нашъаси туз билан келар,\nАйни пайти саҳар чоғи бўлганда,\nКампирнинг чағ-чағи чол билан келар.\nЙўрғанинг нашъаси йўл билан келар,\nШиранинг айиши бол билан келар.\nЖовза кириб, саратонга таянса,\nЧивиннинг айиши кал билан келар.\nКални ҳам айб айламанг,\nКал ҳам худо бандаси.\nҚиш бўлса одамсифат,\nЁзнинг ул шармандаси.\nЎзбек халқ достонларида ғирот, ғиркўк, чавондозлик, паҳлавонлик каби сўзлар кўп ишлатилади. Парда бахши репертуарида ҳам отга меҳр қўйиш, ана шу жонивор орқали жанг майдонларида паҳлавонлик кўрсатиш мумкинлиги ишонарли қилиб тасвирлаб берилган:\nОт йигитнинг йўлдоши\nЎғил давлатнинг боши.\nҚиз дегани кўнгил хуши,\nўирот керакдир йигитга,\nОтни минсанг олтойдан сўнг тўлатиб,\nДоим берсанг арпасини элатиб,\nАччиғланиб отни миниб чиққанда,\nДушманлардан орни олар йиғлатиб.\nКўпкаридан солиб кетсанг қулатиб,\nБир арғумоқ от даркордир йигитга.\nМен Парда шоир Дўсёр ўғлининг қобилияти, тасаввурининг кучлилигидан, унинг хотирасига шунча достон ва термалар, ғазалларни сиғдира олганига қойил қолиб, катта таассуротлар билан университетга қайтдим,- дейди муаллиф мақола сўнгида.\nА.Рўзиев орадан ўн етти йил ўтгач яна шоирнинг хонадонига ташриф буюради. Афсуски, Парда шоир Дўсёр ўғли 86 ёшида оламдан ўтганлиги, бобонинг уч ўғил фарзанди - Оқбўта, Абдуҳаким ва Карим Пардаевлардан 25 набираси, 57 чевараси борлиги ва уларнининг касб-корлари, боболари тўғрисидаги хотираларини ёзиб қолдирган.\nБиз эса, орадан 36 йил ўтгач, яна ушбу мавзуга қайтдик. Орадаги кўп йиллик сукунат қалбимизда "Оқдарёда ҳам бахши бўлганми?" деган саволнинг туғилишига сабаб бўлди. Бу эътиборсизлик бизнинг Оқдарё адабий-маданий муҳити тараққиётидаги, айниқса, бахшичилик санъатидан йироқлашиб кетган туманимиз ёшлари маънавияти олдидаги катта хатомиздир. Қўшни Пайариқ, Булунғур, Жомбой, Тойлоқ, Нарпай ҳамда Нуробод ва бошқа туманлардаги бахшилар ижоди ва уларнинг халқаро фестивалларда иштирок этиб, халқимиз орасида, тўйларимизда термалар айтиб эришаётган ютуқларига ҳавас қилсак арзийди. Оқдарёда эса, бахшиларимиз, айниқса, устоз-шогирдлик анъаналарига содиқ ёш санъаткорларимизнинг дўмбира чертиб, Дўсёр бахши, Парда шоир боболаримизнинг руҳини шод, халқимизни хурсанд этишларини орзу қиляпмиз.\nОққан дарё яна оқади. Биз Парда шоир бобомизнинг кейинги авлодларини суриштириб, бир қанча маълумотлар йиғдик. Парда бобо яшаган, бахши ва шоирлар гурунгининг гувоҳи, мезбони бўлган уйни набира ва чеваралари ҳанузгача бузмасдан, дўмбираларини ҳам асраб келишган экан, афсуски ҳеч нарса абадий бўлмаганидек, уйни ўтган йилда бузишибди ва суратини сақлаб қолишибди. Парда шоир Дўсёр ўғлининг эсдалик учун қолдирилган ягона сурати бор, уни ҳам бобонинг ўғиллари, невара ва чеваралари ёдгорлик сифатида сақлаб келмоқдалар. "ўўлва" (Эшон) қишлоғида яшовчи аҳоли деярли бахши шоирнинг авлодлари, оғайни-уруғлари десак муболаға эмас.\nФермер ва тадбиркор Абдуназар Абдураҳмонов она томондан шоирнинг қариндоши эканлигини таъкидлаб, бир қатор шеърларини, хусусан "Чигиртка" термасини ёддан айтиб бериши Парда бобонинг бахшичилик санъати ҳамон авлодлари қонида давом этаётганидан далолатдир. Парда шоирнинг тўнғич фарзанди Оқбўта бобонинг набираси Бахтигулнинг ёшлигидан адабиётга, шеъриятга ҳаваси катта эди. Бахши боболари ҳақида эшитган воқеалар, термалар, қўшиқлар унинг ҳамон хотирасида сақланиб қолган. "ўўлва" қишлоғидаги 11-сон ўрта умумтаълим мактабида ўқиб юрган пайтларида устозлари Раҳмон Жўрақулов, Эрка Суюндиковлар адабиётга ошуфта қизнинг қулоғига бобоси Парда бахши Дўсёр ўғлининг маш-ҳур бахши бўлганлиги, унинг изини авлодлари, невара, чеваралари босишлари кераклиги ҳақида жуда кўп уқтиришар эдилар. Бахтигул Оқбўтаева Самарқанд Давлат Университетининг журналистика бўлимида ўқиб, билимларини оширди. Бугунги кунда нуфузли ташкилотлардан бирининг ахборот хизматида фаолият юритмоқда.\nТақдири азални қарангки, А.Рўзиевнинг мақоласида таъкидланган Парда шоирнинг "Эргаш Жуманбулбул билан отамиз Дўсёр бахшининг қуда-андачиликлари бор эди" деган маълумотларининг ҳалигача давом этиб келаётганлигининг гувоҳи бўлдик. Эргаш Жуманбулбул ўғлининг қиз эвараси Ҳикмат она Нурбоеванинг ўғли,яъни Эргаш Жуманбулбул чевараси Комил Қаршиев, Парда шоирнинг чевараси Бахтигул Оқбўтаева турмуш қуришган ва ҳозирда уч нафар ширин фарзанларини тарбиялаб, улғайтирмоқдалар.\nПарда шоир бобомизнинг набираси Комил Пардаев тарих фанлари номзоди, Республикамизнинг таниқли тарихчи олимларидан бири эди. "Миёнкол тарихи" китобида ота-боболари яшаган диёр тарихини, халқининг ҳаёти ва ижтимоий-иқтисодий ҳаётини ёзиб қолдирди.\nБугунги кунда Оқдарё достончилик мактабининг асосчиси Парда шоир Дўсёр ўғлининг ҳаёти ва ижодий фаолиятини ўрганиш ишлари давом этмоқда. Шоирнинг қабрини ободонлаштириш, яқин кунларда туманимиз миқ-ёсида хотира тадбири ташкиллаштириб, вилоятимиздан ташриф буюраётган бахшиларини кутиб олиш, "Қадриятфильм"нинг "Самарқанд бахшилари" фильмига оқдарёлик бахшиларнинг ҳаёти ва ижодлари тўғрисидаги тасвирларни тушириш чора-тадбирлари белгиланмоқда. Хуллас, бундан буён "Оқдарёда бахшилар бўлганми?" деган саволга ҳожат қолмайди. Туманимизда фаолият юритаётган болалар мусиқа ва санъат мактабларида Парда шоир Дўсёр ўғлининг издошлари боболарининг достончилик мактабларини очадилар, қолаверса, ҳар бир мактаб ва маҳаллаларда, тўй ва байрамларимизда достонлар, халқона термалар, лапарлар бахшиларимиз томонидан янграб туради, деб ишонамиз.\nОқдарёлик бахши Парда шоир Дўсёр ўғли ҳақида самарқандлик бахшилар термалар ёзиб, қўшиқлар куйламоқдалар.\nЎзбекистон Ёзувчилар уюшмасининг аъзоси, Халқаро "Олтин мерос"\nхайрия жамоат фонди туман


Тожикистонда Каримов ҳақида “Шайтон-2” ва “Мунофиқ-2” номли китоблар пайдо бўлди « Ўзбекистон Халқ Ҳаракати\nТожикистонда Каримов ҳақида “Шайтон-2” ва “Мунофиқ-2” номли китоблар пайдо бўлди\n17 May 2012 - 7:16\nТожикистонда Ўзбекистон Президенти Ислом Каримов ва оиласи “жиноятларини фош этувчи” “Дявол-2” (Шайтон-2) ва “Иуда-2” (Мунофиқ-2) номли китоблар тарқалмоқда.\n– Қаерда нашр этилгани номаълум бўлган ушбу китоблар Тожикистонда ноқонуний тарзда одамларга тарқатилмоқда, дейди тожикистонлик журналист Юсуфий.\n– Ҳар бири 100 саҳифадан иборат китобда Ўзбекистон раҳбари Каримов агрессор ва қаттол мустабид сифатида тилга олинади. У ва оиласи жиноятлари ҳақида сўз боради. Китобда Саддам Ҳусайн, Қаддафий, Чаушеску каби диктаторлар қаторида Каримов сурати ҳам келтирилган. Китобдаги маълумотлар Эрк партияси ва Муҳаммад Солиҳга оид сайтлардан олингани айтилган, дейди журналист Барот Юсуфий.\n– Балки бизга хайрихоҳ бўлган одамлар тарафидан чиқарилган бўлиши мумкин. Каримовга қарши мухолиф фикрда бўлганлар фақат биз эмас ва фақат Ўзбекистонда ҳам эмас. Каримов бир диктатор сифатида бутун Марказий Осиё халқлари учун ҳам севилмаган бир шахсга айланган, дейди Ўзбекистон Халқ ҳаракати раиси Муҳаммад Солиҳ.\n– Китоблар тўлалигича рус тилида. У ерда Тожикистон ҳақида, Роғун станцияси атрофидаги можаролар, чегара муаммоси, Ислом Каримов ўз ҳатти-ҳаракати ва сиёсати билан икки қардош миллатни ажратиб қўйгани таъкидланади,- дейди Озодликнинг Душанбедаги мухбири Барот Юсуфий.\nАввалроқ, Интернетдаги YouTube порталида “Халқ фарёди ёки Иуда-2” (Иуда бу ерда Исо Пайғамбарни 30 пулга сотган Иуда Ҳавоийга ишора сифатида “мунофиқ” маъносида келади – таҳр) деб номланган филм ҳам пайдо бўлган эди. 54 дақиқалик филм муаллифлари Ўзбекистоннинг “отаси” Ислом Каримов оиласи давлатдан 13 миллиард АҚШ доллари миқдоридаги пулни ўмаргани ҳақида ҳикоя қилади.\n– Бу филмни тайёрлаганларни ҳам биз билмаймиз, деди Солиҳ Озодлик билан суҳбатда.


Болам бахтли бўлсин, десангиз... — 21asr.uz\nИнсон бу дунёга келмасидан олдин онасининг жисми-жонида нафас ола бошлайди. Энг биринчи тинглаган мусиқаси онасининг юрак уриши бўлади. Ҳали ҳеч нарсани англамай туриб онасининг жисмини ҳис этади. Чақалоқнинг ёруғ дунёга келгандаги йиғиси она вужудини тарк этгиси келмаганидан, онанинг иссиқ бағридан айрилишни истамаганидан.\nГўдак бу дунёга келиши билан онасига талпинади. Унинг учун она сутидан аълороқ озуқаси йўқ. Она ҳидидан ёқимли ҳид, алласидан азиз қўшиқ йўқ. Бу илоҳий боғлиқликка қандай путур етади? Қачон путур етади? Қандай пайдо бўлмоқда онасининг айтганини қилмайдиган болалар? Қаердан пайдо бўлмоқда мурғак қалбларда бобосининг, бувисининг фикрини инкор қилиш? Қондошларидан руҳан узоқлашиш, уларни соғинмаслик. Авваламбор, биз катталарнинг ўзимиз болаларимиздан узоқлашмаяпмизми?\nБиз болаларсиз роҳат истаб қолдик. Кафе-ресторанларга болаларсиз боришни хоҳлаймиз. Меҳмондорчиликка болаларсиз боришни маъқул кўрамиз. Ҳатто қариндош-уруғникига болаларсиз боришни қулай сезамиз. Бола билан борсанг, мириқиб дам ололмайсан, бола гапни бўлади, бола маданий жойларда маданиятсизлик қилиши мумкин. Ҳоказо, ҳоказо...\nШу тариқа фарзандларимизга кераклича вақт ажратмаймиз. Биргина онанинг ўзи ҳам ишлаб, ҳам рўзғор ишларидан ортиб, ўғил-қизига етарлича эътибор қилолмаслиги табиий. Бундай пайтда ота фурсат топиши зарур. Ота ёрдамга шошилмоғи керак. Бобо-бувилар кўмакка келиши лозим. Хорижда боласи “2” баҳо олган одам ишдан бўшаш учун ариза берар экан. Агар ўқувчи бир ойда баҳосини “5”га тузатса, отанинг иш ўрни ва ойлик маоши сақланар экан.\nБиз-чи? Фарзандларимиз дарсларини яхши ўзлаштиришига ёрдамлашиш учун етарли вақт ажратмоқдамизми? Мактаб билан боғланиб турамизми? Боламиз қайси фандан қийналаётган бўлса, ўша ўқитувчиси билан учрашиб маслаҳатлашамизми?\n– Оталарни мактабга жалб этиш, ота-оналар йиғилишига чақириш жуда қийин. Мажлисларга асосан оналар келишади. Ўқувчи дарсларни яхши ўзлаштирмаётганини кундалигига ёзиб юборсак, баъзи оталар ўғил болаларни калтаклайдилар. Ахир бу туришда мурғак қалбларни руҳан майиб қилиб қўйишимиз мумкин-ку. Ёмон баҳо олиб борса, бир ўқувчимни қўлини кўтартириб, уч соатлаб бурчакка турғазиб қўйишар экан, дейди – Сергели туманидаги 3-мактаб директори Нигора Жабборова.\nБолани жазолашдан олдин ўзимизни назорат қилсак бўлармиди? Ўзимизга савол берсак бўлармиди?\nq Сиз фарзандингиз ўқийдиган мактабга бир йилда бир марта бўлсаям борасизми?\nq Мактаб кутубхонасига кириб кўрганмисиз?\nq Нега сизнинг ўғил-қизингиз фан олимпиадаларида иштирок этмайди?\nq Мактаб ошхонасидаги таомларнинг қайси бири болангизнинг соғлиғига тўғри келади?\nq Нега фарзандингиз камгап, тенгдошларига қўшилмайди?\nq Нега ўғил-қизингиз спорт мусобақаларида фаол эмас?\nq Нега болангиз кейинги пайтларда жиззаки ва асабий?\nq Фарзандингизнинг мактабда дўсти йўқ. Нима учун?\nq Сиз шунчалар бандмисиз? Ёки ўз болангиз ўқиётган мактабга борсангиз, обрўнгиз тўкилиб қоладими?..\nКўнгилочар давраларга, гап-гаштакларга, бозорма-бозор юришга вақт топасиз. Синфдошу курсдошлар, ҳамкасблару дўст-жўралар учун вақт бор. Мактабга боришга эса фурсат йўқ. Бу адолатданми?\nБилим – балогардон\n“Билим барча кулфатларга қалқондир”, деган экан Рудакий. Демак, ўғил-қизларимизга китоб ўқишни ўргатиш балолардан ҳимояланишни ўргатишдир. Бола эмаклай бошлаганда иссиқда куйиб қолмаслиги учун “Бу жизза, ушласанг уфи бўласан, куясан”, деб тушунтирамиз. Мурғак буни кунба-кун англаб боради. Қўлини аста тегизиб кўриб, чойнакни қайта ушламайди. Ақлини таний бошлагач, электрдан, оловдан, сувдан эҳтиёт бўлишни ўргатамиз. Нега китоб ўқишга, ҳалокатдан ҳимояланишга ўргатмаймиз? Тўғри, бу оғир иш. Кетмон чопишни ўргатиш осондир, камон отишни, қўшиқ айтиш, рақсга тушишни ўргатиш осондир, аммо китоб ўқишни ўргатиш мушкул. Бу борада оила ва мактаб ҳамкорлиги жуда зарур. Мактабда шакллантирилаётган кўникмалар оилага бориб бой берилаверса, бирор натижага эришиб бўлмайди. Ўқувчини ҳар икки томон назоратда ушлаши шарт. Ҳа, мураккаб йўл босиб ўтилиши учун тарбиянинг барча усуллари қўлланиши зарур. Фақат болани бездириб қўймаслик шарти билан. Ушбу жараёнда ота-онадан фидойилик талаб қилинади. “Ўқитувчига давлат маош тўлайди, ўқитиш унинг вазифаси”, дейдиганлар ҳам учраб туради. Муаллимлар ўқувчиларга сабоқ бергани учун, масалан, бир фандан ўн йил, бошқа фандан саккиз йил маош олади. Бола эгаллаган билим эса ота-онасига умрбод хизмат қилади. Кексалигига фароғат, умрига мазмун беради.\nАқлли одамлари кўп юрт қудратли бўлишини барчамиз яхши биламиз. Президентимиз халқнинг китобхонлик маданиятини оширишни давлат даражасидаги масала деб қарорлар қабул қилмоқда. Бу қарорларнинг ижроси ҳар бир оилага зиё олиб киради. Ҳар бир инсоннинг умр йўлини мунаввар айлайди. Юртимиздаги барча оила бошлиқлари ҳам юртбошимиздан улгу олиб, ўз муқаддас салтанати – хонадонида маърифат ҳомийси бўлмоғи шарт. Уйига бир дона китоб олиб келмайдиган одамлар бор. Китоб кирмайдиган оила қандай оила бўлади? Бугун китоб дўконига бормайдиган ота-она эртага боласидан нима кутади? “Китоблар донишмандликни ёйиш қуролидир”, дея уқтиради Ян Коменский. “Ҳар куни жаҳоннинг энг донишманд кишилари билан мулоқотда бўлишдан кўра қимматлироқ нима бор?” деб сўрайди Лев Толстой.\nБундан бошқа ЙЎЛ борми?\nМуҳтарам ота-она, фарзандингизнинг ўқишларини назорат қилишга вақт топинг! Унинг ўзлаштириши қийин бўлган фанларини аниқланг. Болани жазолашга, ўқитувчини айблашга шошилманг. Сабр билан ёндашинг. Болага фикрлашни ўргатинг. Ўзини англашига ёрдам беринг. Кучига ишонтиринг. Ҳозир ўғил-қизларимизга вақт ажратмасак, келажак бизни кечирмайди. Ҳозир фурсатни қўлдан бой бериш кексаликда хорликда умр кечиришга рози бўлишдек гап. Телевизор қаршисида, мантиқсиз сериаллар ҳаётида тентираб, интернет чангалзорида сайр этиб, кўнгилочар давраларида чаҳ-чаҳлашиб исроф қилинган вақт эртага биздан аёвсиз ўч олади. Фарзандимиз йиллаб олий ўқув юртининг эшигидан бош эгиб қайтаверади. Бирор жойда иши юришмайди. Амал-тақал уйли-жойли қиларсиз ҳам, ундан кейин-чи? То куч-мадордан қолгунингизча оиласини ҳам боқарсиз. Сиз ҳам темир одам ёки очилдастурхон эмассиз. Бир кун ҳолдан тойиб йиқилсангиз, ёнингизда суяб қолувчи куч йўқлигини ҳис этиб яшашни ўзи оғир. “Олтмиш ёшдан кейин қандай яшашинг ва қанча яшашинг болаларингга боғлиқ”, деган донишмандлар. Шу боис бугун мактабга шошилинг! Устоз ва мураббийлар билан ҳамсуҳбат бўлинг, уларга қанот бўлинг. Зеро, бундан бошқа йўл йўқ.\nЎн-ўн беш йил бирпасда ўтиб кетади. Фарзандларига бугун вақт ажратган, улар билан астойдил шуғулланганларнинг ошиғи олчи бўлади. Болалари нуфузли олий ўқув юртларига ўқишга киради, оламшумул ютуқларга эришади, ота-оналарининг армонларини ушалтиради. Уларнинг доим омади чопади. Ўша омадли бола сизнинг болангиз бўлсин. Ўша омадли бола менинг болам бўлсин. Ўша омадли бола келажаги буюк Ўзбекистонинг боласи бўлсин, илоҳим!\nҚарорлар қоғозда қолмасин


17:48, 24.03.2020 // 16483\nIT-компаниялар коронавирусга қарши: Apple ва Facebook миллионлаб ниқобларни харид қилмоқда, Amazon эса официантларни ишга ёллаяпти\nЙирик технологик компаниялар ва уларнинг асосчилари янги турдаги COVID-19 коронавирус пандемияси тарқалган бир вақтда четда тургани йўқ. Бутун дунё бўйлаб 350 мингдан ортиқ касалликни юқтириб олган, 100 мингга яқин бемор даволанган, бироқ 15 мингдан ортиғи вафот этган. IT-саноатининг етакчилари тиббиёт ходимлари ва коронавирусдан жабр кўрганларга ўз ёрдамини таклиф этмоқда, деб хабар беради TJournal.\nMicrosoft асосчисидан 100 миллион доллар\nХайрия ишлари билан шуғулланиш мақсадида яқиндагина директорлар кенгашидан кетган Microsoft асосчиси Билл Гейтс февраль ойида Хитойда коронавирусга қарши курашиш учун 100 миллион доллар ажратган эди. Ушбу пуллар Гейтс хайрия фонди ва унинг турмуш ўртоғи Мелиндага тегишли.\n«Мазкур пуллар касалларни аниқлаш, уларни изоляциялаш ва даволаш, хавфли ҳудудда жойлашган аҳолини ҳимоя қилиш ҳамда вакцина, даволаш усуллари ва ташхислар йўналишини ривожлантиришга ёрдам беради», — дейилади фонд баёнотида. Хитой раиси Си Цзиньпин ушбу ёрдами учун Гейтсга миннатдорчилик мактубини юборган.\nAmazon’га ишга жойлашиш бўйича ёрдам\nAmazon асосчиси ва раҳбари Жефф Безос компания 100 минг нафар янги ходимларни ишга ёллаб, соатбай тўланадиган иш ҳақини кўтаришини маълум қилган. Пандемиядан азият чекаётган бошқа бизнеслардан фарқли ўлароқ Amazon’да курьерлар ишига бўлган талаб ошган.\nБезос ишсиз қолган ресторан ва бар ходимларини Amazon’га ишга кириш учун ариза топширишга чақирган. «Умид қиламизки, ишдан бўшатилган ходимлар ўз жойини топиб олгунича биз билан ишлаб туради», — дейди Безос.\nМавзуга доир: Жаҳон банки коронавирусга қарши курашиш учун 12 млрд доллар ажратади\nFacebook ниқоблар харид қилиб, ЖССТга ёрдам бермоқда\nFacebook Жаҳон соғлиқни сақлаш ташкилотининг коронавирус ҳақидаги маълумотларини бепул жойлаштириб, тарғибот қилмоқда. Шунингдек, компания вазият бўйича сўнгги хабарларни WhatsApp орқали минтақаларга етказиб туриш йўлида турли давлатлар ҳукумати билан биргаликда ҳамкорликни йўлга қўйган.\n«Биз миллий соғлиқни сақлаш вазирлиги, шунингдек, ЖССТ, ЮНИСЕФ ва Касалликлар профилактикаси ва назорат қилиш маркази каби ташкилотлар билан коронавирус ҳақида аниқ ҳамда тезкор маълумотларни тарқатишда ҳамкорликда ишлаяпмиз. Жаҳон соғлиқни сақлаш ташкилотига коронавирус ҳақида қанча керак бўлса, шунча эълонларни бепул тарқатишга ёрдам қиляпмиз», — дейди Цукерберг.\nИжтимоий тармоқда COVID-19 ҳақида жойлаштирилган ёлғон маълумотлар ва вазиятдан фойдаланиб ўз манфаати йўлида эълон бераётган компанияларнинг материаллари ўчирилмоқда. Бундан ташқари, компания тиббиёт ходимларига Калифорниядаги ёнғинлар вақтида 720 минг дона ва «миллионлаб» янги ниқобларни хайрия қилади.\nИлон Маск ўпкага сунъий нафас олдириш аппаратларини ишлаб чиқаришга тайёр\nTesla ва SpaceX раҳбари Илон Маск ўз заводларини ёпгани йўқ ва ваҳима коронавирусдан ҳам хавфлироқ деб ҳисобламоқда. Бироқ у ўпкага сунъий нафас олдириш аппаратларига эга шифохоналарда тақчиллик юзага келса ёрдам беришга ваъда қилган. Маскнинг таъкидлашича, аппаратларни Tesla ва SpaceX технологиялари асосида яратиш мумкин, бироқ ишлаб чиқаришни «бир зумда» ҳал қилиб бўлмайди.\nЮзлаб фойдаланувчилар Маскдан аппаратларни ишлаб чиқаришни ҳозирда сўрай бошлаган, чунки шифохоналарда етишмовчилик мавжуд.\nApple’дан миллионлаб тиббиёт ниқоблари ва маблағлар хайрияси\nApple раҳбари Тим Кукнинг маълум қилишича, корпорация АҚШ ва Европадаги шифокорларга «миллионлаб ниқобларни» совға қилади. Apple бутун дунё бўйлаб коронавирус оқибатида касалланганларни даволашга 15 миллион доллар ажратган. Шунингдек, компания пандемия эпимарказига айланган Италия учун «каттагина» хайрия жўнатади. Apple ходимларига уйдан туриб ишлашга рухсат берган.\n15:32, 17.09.2020 // 122336\n23:54, 17.09.2020 // 115789\n15:55 Кеча // 94513\n12:35 Кеча // 74097\n22:21, 17.09.2020 // 72473


Ўзбекистон ЕХҲТнинг Иқтисодий ва экологик масалалар қўмитасига раиси бўлди\n11 апрел 2021, Тошкент вақти: 18:36\nЎзбекистон 2020 йилда ЕХҲТ Доимий Кенгашининг Иқтисодий ва экологик масалалар қўмитаси раиси этиб тайинланди.\nБу ҳақда Ташқи ишлар вазирлиги матбуот хизмати хабар қилди.\nЎзбекистоннинг ЕХҲТдаги доимий вакили, элчи Шерзод Асадов қўмита раҳбари бўлди. Ушбу қарор 9 январь куни ўтказилган конференцияда қабул қилинди.\nИқтисодий ва экологик масалалар қўмитаси ЕХҲТ минтақасидаги иқтисодий ва экологик соҳаларда ҳамкорлик ва хавфсизликка оид кўплаб масалаларни, шу жумладан коррупцияга қарши курашиш, энергетика ва озиқ-овқат хавфсизлиги, транспорт ва логистика, миграция, ахборот-коммуникация ва яшил технологияларни ривожлантириш масалаларини назорат қилади.\nБуюк Британиянинг ЕХҲТдаги доимий вакили Неил Буш Хавфсизлик масалалари қўмитаси раиси, Чехиянинг ташкилотдаги доимий вакили Иво Шрамек эса Инсон ҳуқуқлари қўмитаси раҳбари этиб тайинланди.\nЕХҲТ Доимий Кенгашининг Иқтисодий ва экологик масалалар қўмитасини 2017 йилдан 2019 йилгача Қозоғистон бошқарган.


ОНА — УЛУҒ ЗОТ — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nҲа, она улуғ зот. Оила ва жамият олдида масъулияти ҳам улуғдир. Она бамисоли ер. Ерга уруғ қадалса-ю, ернинг ҳосилдорлиги яхши бўлмаса, ҳар қандай яхши уруғ ҳам яхши ўсмайди. Агар она иймон-эътиқодли, илмли, сабрли, шукрли бўлса, фарзандлар ҳам одобли, илмли, сабрли, шукрли бўлиб улғаяди.\nОна диёримиздан етишиб чиққан буюк аждодларимиз сиз-у бизга ҳам фахр, ҳам ибрат намунасидирлар. Имом Бухорий, Имом Термизий, Имом Абу Мансур Мотуридий, Имом Абу Лайс Самарқандий, Баҳоуддин Нақшбанд, Аҳмад Яссавий, Нажмиддин Кубро, Абдухолиқ Ғиждувоний шулар жумласидан.\nМана шундай буюк зотлар сафида замондошимиз, марҳум шайх Муҳаммад Содиқ Муҳаммад Юсуф ҳазратлари ҳам борлигидан ифтихор туйғусини ҳис этамиз. Аллоҳ у зотни раҳматига олган бўлсин!\nХалқимиз Шайх ҳазратларининг қолдирган улкан хазиналарини зўр иштиёқ билан ўрганмоқда. У кишининг шундай улуғ, буюк, сабрли, илмли, иймонли, шукрли зот бўлиб вояга етишида волидаи муҳтарамалари Собирахон Тилакберди қизининг ҳам ўрни беқиёс бўлган экан. Падари бузруквори Муҳаммад Юсуф волидаи муҳтарамаси Собирахонга фарзандлари Муҳаммад Содиқга бетаҳорат кўкрак тутмаслигини, халқумини пок сақлашини тайинлаган эканлар. Ёш она бунга амал қилган экан.\nДарҳақиқат, аввало ота-она яхши тарбия кўрган бўлиши керак экан. Фарзандларга ҳам исломий тарбия бериши керак. Биринчи навбатда фарзандига чиройли исм қўйиши, қулоқларига азон айттириши, суннатга мувофиқ ақиқа қилиши, хатна қилдириши, халқумини пок сақлашга ҳаракат қилиши керак экан.\nБешикдаги давридан бошлаб Қуръон оятларини зикр қилиб болани эмизса, руҳи оятлар билан озиқланар, жисми-жони она сути билан озиқланар экан. Бундай болалар буюк, улуғ зот бўлиб етишар экан.\nФарзандини дунёга келтириб, кунни тунга улаб улғайтирган онанинг ҳақи жуда ҳам беқиёсдир. Абу Ҳурайра розияллоҳу анҳу ҳикоя қиладилар: Бир киши ҳазрати пайғамбаримиздан сўрадилар: “Ё Расулуллоҳ! Суҳбатларини олиб, яхши муомала қилишимга энг кўп ҳақли ким?” Расулуллоҳ соллаллоҳу алайҳи васаллам жавоб бердилар: -Онангиз! — Кейин ким? – Онангиз!\nЎша киши яна сўрадилар: — Кейин ким? – Онангиз!\nЯна сўрадилар: – Кейин-чи? – Отангиз! — дедилар.\nШундай экан, оналаримиз хизматини қилишдан чарчамайлик. Уларнинг кўнглига озор бериб, дилини оғритмайлик. Бир оғиз ширин сўз кўнглини тоғдек кўтаради. Дуоларини олайлик!\nҚайтар дунё, дейдилар. Оналаримизни эъзозласак, бу дунё-ю у дунёда эъзозли бўламиз, иншааллоҳ!\nУларни ранжитадиган бўлсак, ҳаётдан совиб, ўзларини ортиқча буюмдек ҳис қилар экан. Аллоҳ асрасин!\nБиз фарзандлар оналаримизнинг юрагига тиргак, кўзларига нур, белларига қувват, дилларига ҳузур ҳаловат берадиган амалларни кўпайтирайлик. Узоқ умр кўришларига ўз ҳиссамизни қўшсак, ўзимиз ҳам кўнглимиз тинч, ҳузур-ҳаловатда яшаймиз. Оналаримиз бебаҳо давлатимиздир!\nСирдарё вилояти вакилининг хотин қизлар масалалари бўйича ёрдамчиси.


Suzuki Motor автомобилларнинг тежамкорлигини аниқлашда қонунбузарликка йўл қўйилганини тан олди\n11:00 / 18.05.2016\nЯпониянинг автомобиль ишлаб чиқарувчи Suzuki Motor корпорацияси автомобилларининг ёқилғи харажатини белгилашда қонун ва жорий қоидаларига хилоф иш қилган. Kyodo ахборот агентлигининг маълумотига кўра, компания буни ҳукумат органлари олдида расман тан олмоқчи.\nБундан аввал Mitsubishi Motors корпорацияси автомобиллар иқтисоди ҳақидаги маълумотларни сохталаштиришда айбланганди. Suzuki бундай маълумотларни сохталаштирмаганини таъкидламоқда. У тежамкорлик даражасини белгилашдаги қонунбузарлик ёқилғи харажатига доир маълумотларни сохталаштиришга олиб келмаганига ойдинлик киритмоқчи. Бунда автомобилларнинг аниқ бир русуми ҳақида маълумот берилмаган.\nMitsubishi Motors можаросидан сўнг Япония ҳукумати шу соҳадаги бошқа барча компанияларга ўз моделлари иқтисодини қандай белгилашлари тўғрисида маълумот етказишни талаб қилди. Suzuki Motor - Японияда енгил автомобиллар ишлаб чиқарувчи етакчи корпорация. Бу тоифада ёқилғи истеъмоли кўрсаткичини камайтиришга кучли рақобат кетмоқда. Suzuki Motor бошқа давлатларда ҳам фаол иш олиб бормоқда - масалан, Ҳиндистонда бу компания автомобиль бозорининг 40 фоизини назорат қилади. Шу билан бирга у кемалар учун моторлар ҳамда мотоцикллар ишлаб чиқаради. Suzuki Motor корпорациясида жами 60 минг киши фаолият кўрсатади. 2015 молиявий йилда унинг сотув ҳажми 3 триллион иен - тахминан 27,5 миллиард долларни ташкил этди.


Ҳар куни ўзимизга такрорлаш керак бўлган 10 ҳақиқат\n18:54 / 07.07.2015\n“Ҳиссий ақл” китоби муаллифи ва Smart Talent компаниясининг асосчиси ҳаётда биз учун муҳим бўлган нарсаларни ёдимизга солади.\nЭнг муҳим нарсани унутиш нақадар осонлиги инсонни ҳайратлантиради. Тирбанд рўйхат ва ҳар кунлик ишлар мияни автопилот режимида ишлашга олиб келади. Бироқ ҳаётий ҳақиқатлар такрорлаб турилиши зарур. Бу рўйхатни яқин жойда сақланг ва ҳар сафар рағбат зарур бўлганда уни ўқинг.\n1. Бажариш амалга ошириш дегани эмас\nАтрофдаги одамларга назар солинг. Улар иш уюми остида қолиб кетган – бир учрашувдан иккинчисига қараб югуради. Айтингчи, уларнинг кўпчилиги ҳақиқатан ҳам муваффақиятга эришиб, улкан марраларни забт этдими?\nСерқувватлик муваффақиятга олиб бормайди. Аксинча, у муҳим нарсага диққатни қарата олиш, вақт самарали ва фойдали тарзда сарф этилаётганига ишонч билдиришдадир.\nСенга ҳам суткада ўзгаларга берилгани каби бир хил вақт ажратилган – уни ақл билан сарфла.\nИш натижалари сарф этилган машаққатларга тенг эмас. Муҳими, куч-қувват натижа келтирадиган вазифаларга йўналтирилиши керак.\n2. Кўпинча улкан зафарлар муваффақиятсизликдан бошланади\nМуваффақиятсизлини қабул қилишни ўрганмагунингча ҳақиқий муваффақият нима эканлигини била олмайсан. Хатолар муваффақият томон йўл ҳозирлайди, нотўғри бурилишга қараб йўналганингда сени огоҳ қилади.\nТўғри қарор куч ва ишончингни йўқотганингда келади. Бу ҳолат эса сени ўзгача фикрлаш, комфорт зонасидан чиқиш ва тўғри йўлни кўришга мажбур қилади.\nМуваффақият қатъийлик ва шахсий фикрларни ҳимоя қила олиш қобилиятини талаб этади.\n3. Қўрқув – ачинишларнинг асосий манбаи\nБарчаси айтиб, амалга ошириб бўлингач, сен ўзингни оқлашни бошлайсан. Таваккалчи бўлишдан чўчима.\nКўпинча одамлар: “Сен билан энг ёмон ҳолатда нима содир бўлар эди. Бу сени ўлдирадими?”, деб айтганларини эшитиб қоламан. Ўлим содир бўлиши мумкин бўлган энг ёмон нарсадир. Тириклигингга қарамай, ўзингни сўндиришга рухсат бериш бундан ҳам ёмон.\n4. Ўзимизни мустақил тарзда баҳолашимиз керак\nЎзгалар билан ўзингни солиштирганда хурсанд бўлиб, завққа тўлсанг, сен ўз тақдирингнинг хўжайини эмассан. Бироқ қандайдир яхши нарсани амалга оширганда қониқиш ҳиссини туйсанг, ўзгалар фикри ва ютуқлари сени бу ҳисдан айиришига йўл қўйма.\nИнсонлар сен ҳақингда нима деб ўйлашига хотиржамлик билан қарай олмасанг, ўзингни ўзгалар билан солиштиришни бас қил, бегонанинг фикрига ишончсизлик билан қарашни ўрган.\nЎзгалар нима дейиши ва нимани амалга оширишидан қатъи назар сенинг шахсий баҳоинг фақат сенга боғлиқ.\nМуайян вақт мобайнида одамлар сен ҳақингда нима деб ўйлашидан қатъи назар бир нарса жуда муҳим: сен ҳақингда гапирганлари каби яхши ёки ёмон бўла олмайсан.\n5. Атрофингдагилар қай даражада яхши бўлишса, сен ҳам ўша даражада яхшисан.\nСенга иштиёқ бағишлайдиган инсонлар ёнингда бўлишига ҳаракат қил. Улар сенга яхши нарсаларга қараб интилишингга ёрдам берадилар. Сени орқага тортувчи инсонлар билан қандай муносабатда бўлиш керак? Нима учун сен уларга ҳаётингнинг бир қисми бўлишларига рухсат берасан?\nСени фойдасиз, беҳаловат инсон сифатида ҳис этиш ва вақтингни беҳуда сарфлайдиганлар сенга таъсир ўтказиши аниқ. Ҳаёт бундайлар билан алоқада бўлиш учун жуда қисқа. Улардан озод бўл.\n6. Ҳаёт қисқа\nҲеч ким эртага нима содир бўлишини билмайди. Бундан ташқари, кимдир кутилмаганда вафот этганида, ҳаётимизни танқид билан баҳолашни бошлаймиз: вақтимизни қандай ўтказишимиз ва ўзгалар нисбатан муносабатларимиз ҳақиқатан ҳам муҳим саналади.\nЙўқотиш - ҳаётимизнинг нақадар нозиклигини ёдга солувчи жароҳатдир. Бу эса ҳақиқат.\nҲар куни тонгда уйғонганингда ҳаёт буюк инъом эканлиги ва унга эришганинг омадинг эканлигини ўзингга эслат. Айнан шу тарзда яшашни бошлагинингда бу бахт эканини ҳис этасан ва бахтли бўласан.\n7. Авф этиш учун кечирим сўраш керак эмас\nҲаёт хафагарчиликларни эсдан чиқарганингда хотиржам тус олади. Хафа қилган инсонлар кечирим сўрашмаган бўлишсада, буни амалга ошир, яъни уларни кечир. Ўтмишдаги хафагарчиликлар бугунги кунингни бузиши мумкин. Ғазаб ва ёқтирмаслик ҳисси - ҳаётдан завқ олишга халақит берувчи паразитлардир.\nСалбий ҳислар зўриқишларга олиб келади, доимий равишда зўриқиш эса соғлиққа зиён етказади.\nЭмори Университети тадқиқотчилари доимий зўриқиш қон босимининг ортиши ва юрак-томир касалликлари пайдо бўлишига сабаб бўлишини аниқладилар.\nКимнидир кечирганингда сен унинг ишини маъқулаганингни англатмайди, сен қурбон бўлишни бас қилганингдир.\n8. Ўзинг яратган ҳаётда яшайсан\nСен ҳодисалар қурбони эмассан. Ҳеч ким сенинг қадрият ва мақсадларингга қарши қарор қабул қилишга мажбур эта олмайди.\nБугун яшаётган ҳодисалар – сен шахсан ўзинг яратган вазиятлардир.\nШу каби келажагинг ҳам фақат ўзингагина тегишли. Агар қониқмасликни ҳис этаётган бўлсанг, демак мақсадингни амалга ошириш йўлида таваккалчиликни амалга оширишдан чўчияпсан.\nҲаракат қилиш вақти келганида шуни ёдингда тутгинки, ўзинга керакли зинапоянинг қуйида бўлиш, кераксиз зинапоянинг юқорисида бўлишга қараганда яхшироқдир.\n9. Бугунги кун билан яша\nБугунги кун билан яшашни ўрганмагунингча, тўлиқ салоҳиятингни кўра олмайсан. Айбдорлик ҳисси ўтмишни ўзгартира олмайди, ҳавотирлик ҳисси ҳам келажакка таъсир кўрсатмайди.\nБугунги кун билан яшаш учун икки нарсани амалга ошириш керак:\nЎтмишни қабул қилиш. Ўтмишинг билан баҳамжиҳат бўлмасанг, у сени қўйиб юбормайди ёки аксинча у сенга келажагингни қуришда ёрдамга келиши мумкин.\nКелажакни қабул қилиш ҳам муҳимдир. Беҳаловатлиликка бу ерда ўрин йўқ. Марк Твен бу ҳақда шундай деган эди: “Беҳаловатлилик ҳали олинмаган қарзни ўйлаб ҳавотирга тушишдир”.\n10. Ўзгаришлар бўлиши аниқ\nЎзгаришларни қабул қилибгина уларда яхшиликни кўра олиш мумкин. Қалбингни оч, қаддингни ғоз тут, ўзгаришлар туфайли содир бўладиган имкониятлардан оқилона фойдалан.\nБир нарсани мунтазам равишда амалга ошириб, ундан бошқача натижа кутиш – аҳмоқликдир.\nҲаёт ҳеч ким учун тўхтамайди. Ишларинг яхши кетаётганида буни қадрла ва завқ ол. Сени бахтли қиладиган кўпроқ нарсани истаётган бўлсанг, айнан ҳозир содир бўлаётган ғаройиб онлардан тўлиқ лаззат ололмайсан.


«Ўзрепорт ТВ» ходимига тажовуз бўйича ИИББ...\n16.01.2021 10:32 0 2744\nИжтимоий тармоқларда «Ўзрепорт» телеканалидаги «No comment» кўрсатувини тасвирга олиш жараёнида телеканал операторига икки нафар шахс ҳужум қилиб, видеокамерага шикаст етказгани ҳақидаги лавҳа тарқалганди.\nҲолат юзасидан кўплаб мунозаралар келиб чиққани сабаб Тошкент шаҳар ИИББ ахборот хизмати қуйидагиларни маълум қилди.\n«2020 йилнинг 13 сентябрь куни Чилонзор тумани Муқимий кўчасида содир бўлган йўл-транспорт ҳодисасини «Ўзрепорт» телеканалидаги «No comment» кўрсатуви учун суратга олиш жараёнида икки нафар фуқаро — 27 ёшли Жахонгир М. ва 22 ёшли Аюбхон Б. телеканал оператори Бахтиёров Фаёзбекка қўллари билан видеотасвирга олиш жараёнига тўсқинлик қилган. Натижада «Ўзрепорт» телеканали операторининг қўлидаги видеокамера шикастланган.\nМазкур воқеа юзасидан ҳудудий профилактика инспектори томонидан тегишли ҳужжатлар расмийлаштирилиб, қонуний чора кўришлик учун Тошкент шаҳар Чилонзор тумани маъмурий судига юборилган. Тўпланган ҳужжатларга асосан Жахонгир ва Аюбхон Ўзбекистон Республикаси МЖтКнинг 183-моддасида назарда тутилган ҳуқуқбузарликни содир этганлиги учун жарима жазоси тайинланган.\nЛавҳада қайд этилган ҳолат бўйича профилактика инспекторининг ҳаракатлари қонунийлигини текшириш мақсадида Тошкет шаҳар ИИББ томонидан хизмат текшируви ўтказилмоқда, якуни бўйича қонуний баҳо берилади.\n«Ўзрепорт» телеканали мутасаддиларига, суднинг қароридан норози бўлганлиги ҳолати бўйича ўрнатилган тартибда юқори турувчи судга мурожаат қилиши мумкинлиги тушунтирилди», дейилади ИИББ ахборотида.\nИИББ тажовуз Ўзрепорт\nЖамият 30/01, 14:43\nҲодиса 15/01, 09:27


Новости Узбекистана > Версия для печати > Товон пули қоидаларига амал қилиш лозим эътибордан четда қолмасин\nГлавная > ҲУҚУҚШУНОС МАСЛАҲАТИ > Товон пули қоидаларига амал қилиш лозим эътибордан четда қолмасин\nТовон пули қоидаларига амал қилиш лозим эътибордан четда қолмасин\nХива шаҳар ҳокимлиги яқинда айни шу масалада чиндан ҳам, мураккаб ҳолатга дуч келди. Бу муаммо шаҳарнинг Мевастон маҳалласи, Амир Темур кўчасида жойлашган маиший хизмат кўрсатиш шохобчаси эгаси Онабиби Дўстчонова ҳокимликнинг ушбу иморатни бузиш ҳақидаги талабини рад этганидан сўнг бошланди.\nО. Дўстчонова ўзига қарашли маиший хизмат шохобчасининг саҳни аслида 140 квадрат метр¬¬ни ташкил этса-да, шаҳарнинг турли нуқталаридан жами майдони 550 квадрат метрга тенг бўлган учта иморат ўрни ажратилиши ёки 400 миллион сўм миқдорида товон пули тўланишини талаб қилди.\nТабиийки, ҳокимлик мутасаддилари бун¬га рози бўлишмади.\nБу чигал масалада на ҳо¬ким¬ликни, на тадбиркор аёлни айб¬¬лай олмаймиз.\nҚонун — ўр¬тадаги тарози. Масаланинг бар¬ча жиҳатлари қонун талаблари ва тақозоларига биноан ўз ечимини топмоғи даркор.\nЭътибор беринг, бу ўринда тадбиркорга қарашли хизмат кўрсатиш шохобчасини бузиш хусусида сўз бормоқда. Шундай экан, қонун бошқа барча низоли, эътирозли ҳолатлар сингари ушбу масалада келиб чиққан келишмовчиликни ҳам холисона бартараф этиши шубҳасиздир.\nЯъни Онабиби опа Вазирлар Маҳкамасининг 2006 йил 29 майдаги "Давлат ва жамоат эҳтиёжлари учун ер участ¬калари олиб қўйилиши муносабати билан фуқароларга ва юридик шахсларга етказилган зарарларни қоплаш тартиби тўғрисида"ги қарорига асосан тасдиқланган Низом қои¬далари бажарилишини талаб қилди.\nСодда қилиб айтганда, тадбиркор ҳокимликнинг бузиладиган 140 квадрат метр саҳн¬ли бино учун шаҳарнинг "Гулшан-2" маҳалласидан 100 квадрат метр ва марказ ҳи¬соб¬ланган ҳудуддан 150 квадрат метрга тенг 2 та ер участ¬каси ажратиб бериш ҳақидаги таклифига розилик билдирмади.\nБундай ҳолатларда ўзаро муроса му¬ҳити юзага келиши эҳтимолдан бир мунча йироқ. Шу боис муаммони қонун ёр¬дамидагина бартараф этиш мумкин. Кейинги саъй-ҳаракатлар шунга бориб тақалди. Ҳокимлик орадаги низога суд йўли билан чек қўйиш ташаббусини илгари сурди.\nАфсуски, шаҳар ҳокимлигидан 400 миллион сўмлик (!) товон тўлови ёки 3 та жа¬ми сат¬ҳи 550 квадрат метрга тенг ер ўринлари ажратилишини сўраган О. Дўстчонова ўз талаби қо¬нунчилигимиз меъёрларига нечоғлик мослигини охиригача англамади. Бинобарин, бирмунча оғир ва ноўрин талабларни ил¬гари суришда давом этди.\nГарчи шундай бўлса-да, суд тадбиркорнинг ҳуқуқларини назарда тутди.\nАйни пайтда шаҳар ҳокимлигидан ҳам хато ўтганлиги қайд этилди.\nМаълум бўлишича, таклиф қилинган келишув шартномасида бузилажак иморат учун товон пулини тадбиркорга ол¬диндан тўлаш масаласи узил-кесил ўз ечимини топмаган. Вазирлар Маҳкамасининг тегишли қарори талаблари асо¬¬сида О. Дўстчоновага бир тийин ҳам товон пули тўланмаган.\nВаҳоланки, бу масалани ҳал қилмай туриб, бинони бу¬зишга рухсат этилмайди. Фуқаролик кодексининг 206-моддаси 3-қисмида белгиланганидек, олиб қўйилаётган ер участкасидаги уйни, бошқа иморатларни, иншоотларни ёки экинларни бузиб ташлашга зарарларнинг ўрни бозор қиймати бўйича олдиндан тўлиқ қоплангунига қадар йўл қўйилмайди.\nСудда товон пулининг миқдори, тўлов муддатига оид зарурий масала ҳам юзага қал¬қиб чиқди. Шу пайтгача муал¬лақ қолиб келаётган мазкур низоли ҳолат суддагина барҳам топди.\nИшни кўриб чиққан фуқаролик судининг ажримига мувофиқ, Х. Сулаймонова номидаги Республика Суд-экспертиза марказининг Хоразм вилоят бўлими томонидан амалга оширилган экспертиза-баҳолаш тадбири асносида бинонинг ҳақиқий қиймати аниқланди. Бинонинг амалдаги бозор қиймати 184,4 миллион сўмдан иборат экани маълум бўлди.\nСуд шаҳар ҳокимлиги зиммасига ушбу миқдордаги товон пулини бино эгаси О. Дўстчоновага олдиндан тўлаш мажбуриятини юклади. Иморат шундан сўнггина бузиб олиниши мумкин. Суднинг ҳал қилув қарорида қонуннинг ушбу талаби ўз аксини топди.\nШу ўринда ушбу муҳим ва долзарб масала Президентимиз томонидан жорий йил 3 августда имзоланган "Фуқа¬ро¬лар ва тадбиркорлик субъектларининг мулк ҳуқу¬қи кафолатланишини сўзсиз таъминлаш бўйича қўшимча чора-тадбирлар тўғрисида"ги Фармойишда янада аниқ тарзда ифодалаб берилганини алоҳида қайд этиш зарур.\nУшбу ҳужжатнинг 3-бандига биноан Қорақалпоғистон Республикаси Вазирлар Кенгаши Раиси, вилоятлар, туманлар (шаҳарлар) ҳокимлари ер участ-каларининг олиб қўйилишида қонун ҳужжатларига тў¬лиқ риоя этишлари лозим.\nШу жумладан, ер участкаларини олиб қўйиш, унда жой¬лашган уйлар, ишлаб чиқариш иморатлари ва бошқа иморатларни, иншоотларни бузиш ҳамда дов-дарахтларни кўчириш тўғрисида тегишли қарор қабул қилинганлиги ҳақида мулкдорларни белгиланган тартибда ва муддатларда хабардор қилишлари керак.\nУлар етказилган зарарнинг ўрни бозор қиймати бўйича олдиндан ва тўлиқ қопланмагунга қадар олиб қўйилаётган ер участкаларидаги уйни, бош¬қа иморат ва иншоотларни бузиб ташлашга йўл қў¬йил¬маслиги чораларини кў¬риш-лари зарур.\nФармойишда, шунингдек, маҳаллий давлат ҳокимияти раҳбарлари кўчирилган фуқароларга компенсация тариқасида ажратилган ер участкасини ўзлаштириш даврида белгиланган тартибда икки йилгача муддатда уй-жой берилиши ва бошқа талабларга қатъий амал қилиниши учун шахсан жавобгар эканлиги қатъий¬ белгилаб қўйилди.\nДавлатимиз раҳбарининг ушбу Фармойиши фуқаролар ва тадбиркорлик субъектларига қарашли хусусий ер участ¬калари, бино ва иншоотлар мут¬лақо дахлсиз экани, уни узрли сабаблар билан олиб қўйиш борасида ҳукм суриб келган ўзбошимчаликлар барҳам топганидан далолат беради.\nБу борада юзага келган ҳар қандай муаммолар ўзаро рози-ризоликка эришилгачгина ечим топган ҳисобланади.\nХулоса қилиб айтганда, мол-мулк — дахлсиз ва ҳамиша қонун муҳофазасидадир.\nХоразм вилоят суди раиси\nўринбосари вазифасини бажарувчи


Швецияда давлат хизматчилари хавфсизлик бўйича махфий курслардан ўтганлари маълум бўлди\nШвеция давлат ва маҳаллий органларининг 400 га яқин ходими 2015 йилдан бери фуқаролик мудофааси бошқармаси томонидан ташкиллаштириладиган махсус курсларда хавфсизлик соҳасида юзага келган вазиятдан хабардор бўлиш учун тайёргарликдан ўтишган, деб хабар бермоқда Dagens nyheter швед нашри.\n"Улар ҳимояланган жойларда, кўпинча ҳарбийлар ҳудудларида курслардан ўтишади. Тингланиш хавфи сабабли иштирокчилар ўз телефонларини хоналар ташқарисида қолдиришади", деб маълум қилди номаълум манбаларга иқтибос келтирган ҳолда нашр.\nФуқароларга Швеция ҳарбий академияси ўқитувчилари сабоқ берадилар. Бу ахборотни курс ташкилотчиларидан бири Ларс Хедстрем ҳам тасдиқлади.\n"Биз таълим орқали замонавий таҳдидлар ва хавфсизлик сиёсати соҳасидаги ривожланиш, нима учун умумий мудофаа кераклиги ва уни ривожлантириш устида қандай ишлаш лозимлиги ҳақидаги умумий тушунчаларни оширамиз", деб айтди Хедстрем.\nХедстремнинг айтишича, курсларнинг ташкиллаштирилиши махфий ахборот ҳисобланмайди. Бироқ курсларнинг иштирокчилари ва ўқув материаллари мазмуни ошкор қилинмайди.\nНашр маълумотларига кўра, курсларга биринчи навбатда полиция, ижтимоий хизматлар, божхона, транспорт, энергетика бошқармалари ходимлари таклиф қилинадилар. Ўқиш вақтида уларга Швециянинг Европа Иттифоқи, АҚШ, Финляндия ва НАТО билан ҳарбий масалалар бўйича ҳамкорлиги каби маълумотлар берилади. Болтиқ денгизидаги вазият сабабли Россия ҳам тез-тез эслаб турилади, ижтимоий тармоқлардаги ахборот компаниялари намуналари келтирилади.\nНашрнинг "Сиз Россияни биринчи навбатда муаммо деб ҳисоблайсизми?", деган саволига Хедстрем "Ҳа, бунга ҳукуматнинг ўзи эътибор қаратган", деб жавоб берган.\nУнинг айтишича, совуқ уруш замонларини бошдан кечирмаган курс иштирокчилари учун бу ўқиш бошқа, нотаниш дунёга саёҳат билан баробардек.\nШвеция хавфсизлик махфий курслар


Хуфтон - 20:08\nИслом жамиятини қуришнинг бошланиши\nЎтган сатрларда Пайғамбар соллаллоҳу алайҳи васалламнинг ҳали Мадинаи Мунавварага етиб келмай туриб, Қубо масжидини қурганликлари, етиб келгандан кейин эса масжиди набавийни қуришни бошлаганликлари зикр қилинди. Бу ҳар бир Ислом жамиятида масжидлар қанчалик муҳим ўрин тутишига далолат қилади.\nРасулуллоҳ соллаллоҳу алайҳи васаллам Абу Айюб ал-Ансорийнинг уйида етти-саккиз ой истиқомат қилдилар. Масжидлари ва унинг ёнидаги ҳужралари битганидан кейин ўша ёққа кўчиб ўтдилар.\nПайғамбар соллаллоҳу алайҳи васаллам ҳижрат қилиб келгунларича Мадина шаҳри «Ясриб» деб аталар эди. «Ясриб» араб тилида «ёмонлик» деган маънони англатади.\nШунинг учун Расулуллоҳ соллаллоҳу алайҳи васаллам шаҳарнинг номини «Мадина» деб атадилар.\nМуҲожирлар ва ансорийларни биродарлаштириш\nРасулуллоҳ соллаллоҳу алайҳи васаллам муҳожирлар билан ансорийларни биродарлаштирдилар. Ҳаттоки улар бир-бирларининг меросини олишгача ҳақли бўлдилар.\nАнсорлар муҳожир биродарларини устун қўйиб, ўзларига жуда керак бўлиб турган нарсаларини ҳам, масалан, уйларининг ярмини, асбоб-анжомларини, мол-мулкларини ва бошқа ҳамма керакли нарсаларини уларга бердилар. Ҳатто муҳожирлар Расулуллоҳга:\n«Эй Расулуллоҳ, буларга ўхшаганларни ҳеч кўрмаганмиз, оз бўлса, бизга берадилар, кўп бўлса, сероб қиладилар. Етарли маишатнинг кифоясини қилишяпти, фароғатга бизни шерик қилишяпти. Ҳатто ажрнинг ҳаммасини булар эгаллаб олмасалар», дея арз қилишган.\nШунда Пайғамбар алайҳиссалом:\n«Йўғ-э, уларга ташаккур айтиб, ҳақларига дуо қилиб турсангиз, ундай бўлмайди, иншааллоҳ», деганлар.\nАнсорийлар ҳақида Имом Бухорий ривоят қилган ҳадисда бундай дейилади:\n«Набий алайҳиссалом ансорларни чақириб, уларга Баҳрайнни (шу номдаги ҳозирги диёрни) бермоқчи эканликларини айтганларида ансорлар «Муҳожир биродарларимизга ҳам худди шунга ўхшаш жойни бермасангиз, бизга бунинг кераги йўқ», дедилар».\nПайғамбаримиз соллаллоҳу алайҳи васаллам уларни «диндош биродарлар» деб эълон қилганларидан кейин муҳожирлардан бир кишини олиб, ансорийларнинг биттаси билан ака-ука қилиб қўйганлар. Бу диний биродарлик (ёки алоқа) қариндошлик, туғишганлик алоқаларидан ҳам устун саналган. Улар ҳамма масалаларда, ҳатто мерос масаласида ҳам мана шу алоқага таяниб иш кўрганлар. Уларнинг бир-бирларига валийликлари бир-бирларига ёрдам беришда, мерос тақсимлашда, хун тўлашда, қарзларини ўташ ва туғишганлар орасида бўладиган бошқа ҳомийлик ва жавобгарлик масалаларида ўз аксини топган.\nБу бутун дунёга пешқадамлик қилиши зарур бўлган жамият учун ғоят керакли иш эди. Ҳамжиҳат бўлган жамиятгина муваффақиятга эришади.\nяҲудийлар билан аҲднома тузиш\nАввал ҳам айтиб ўтилганидек, Мадинаи Мунавварада яҳудийлар ҳам яшар эдилар. Улар ҳам янги Ислом жамияти билан ўзаро алоқада бўлишлари турган гап эди. Шунинг учун Расулуллоҳ соллаллоҳу алайҳи васаллам улар билан аҳднома туздилар.\nИкки тарафнинг келишуви билан ёзилган бу аҳдномада кўпгина масалалар батафсил баён қилинди. Жумладан, яҳудийларга ўз динларида туришлари кафолати, молу мулклари кафолати, уларнинг ҳақ-ҳуқуқлари ва масъулиятлари батафсил зикр этилди.\nМасжидда жамоат намозини ўқиш учун одамларни чақириш эҳтиёжи пайдо бўлди. Баъзи кишилар насоролар каби занг чалишни таклиф қилдилар. Бошқалари яҳудийларга ўхшаб, дуд чалишни таклиф қилдилар. Бу таклифлар Пайғамбар соллаллоҳу алайҳи васалламга хуш келмади. Шунда баъзи мусулмонлар тушларида азонни кўрганларини айтдилар. Расулуллоҳ соллаллоҳу алайҳи васаллам Билол ибн Рабоҳ розияллоҳу анҳуга ана шу азонни айтишни амр қилдилар. Шундай қилиб, азон айтиш бошланди.\nмунофиҚликнинг зоҲир бЎлиши\nАввал «нифоқ» ва «мунофиқ» сўзларининг маъноси ҳақида тўлиқроқ тушунчага эга бўлиб олишимиз керак.\nАраб тилида «нифоқ» сўзи ичи бўш, ташқи кўриниши ўзгача бўлган нарсага нисбатан ишлатилади. Мисол учун, юмронқозиқ ёки тулкининг уяси ҳам нифоқ деб аталади. Чунки улар сиртдан қараганда оддий ерга ўхшайди, бир тарафдан кирса, иккинчи тарафдан чиқиб кетаверади.\nҲозирги кунда ажнабий тилларда тоннель деб номланаётган иншоотлар ҳам араб тилида нафақ дейилади.\nАгар бу маъно диний-ақидавий истилоҳда ишлатиладиган бўлса, сиртдан мусулмонликни эълон қилиб, ичидан унга лойиқ бўлмасликка мунофиқлик деб аталади.\nОдамлар кўз ўнгида Ислом динига мансублигини эълон қилиб, ҳатто баъзи амалларни ҳам қилиб юрадиган, аслида эътиқоди бузуқ бўлган кишига нисбатан мунофиқ сўзи ишлатилади.\nМунофиқларнинг очиқ-ойдин кофирлардан ҳам хатарлироқ эканликларига сабаб, кофирлар билан бўладиган алоқа ва муомалаларда биз уларнинг кимлигини эътиборга олиб, ўзларига яраша иш тутамиз.\nМунофиқлар эса сиртдан мусулмон бўлиб кўринадилар. Одамнинг ичидагини билиш ниҳоятда қийин. Шунинг учун будай мунофиқларга ҳам мусулмонча муомала қилишга мажбур бўлинади. Бу билан мунофиқларнинг динга катта зарарлар етказишларига имкон яратилади.\nИслом динининг аввалги пайтларида Маккаи Мукаррамада мунофиқлик йўқ эди.\nҲижратдан кейин, мусулмонлар Мадинаи Мунавварада алоҳида жамият бўлиб, «кўкракларига шамол тегиб» яшай бошлаганларидан сўнггина бу дард пайдо бўлди.\nМаккада мусулмонлар оз сонли, заиф бўлиб, хоҳлаган киши уларга бемалол зулм ўтказар ва азоб берар эди.\nОдатда, бундай пайтда фақат ҳақиқий мўминларгина сабр-чидам билан динларини маҳкам ушлайдилар.\nМадинада эса мусулмонлар куч-қувватга, ўз давлатларига эга бўлдилар, улар билан ҳисоблашмасликнинг иложи қолмади.\nШундай бир пайтда дилларини моғор босган, қалбларида марази бор баъзи кимсалар мунофиқлик йўлига ўтдилар. Аллоҳдан эмас, Аллоҳнинг бандаларидан қўрқиб, Исломга юзаки кирдилар.\nМунофиқлар кўпгина кирдикорларини қилдилар. Жумладан, улар турли ёлғон миш-мишлар тарқатдилар, мусулмонларни маънавий-руҳий тарафдан заифлаштиришга, уларнинг қалбларида иймонни сусайтиришга ва умидсизликни кўчайтиришга ҳаракат қилдилар.\nМунофиқлик турли ахлоқий разолатнинг уясидир. Риёкорлик, алдамчилик, хиёнат, ёлғончилик, иккиюзламачилик, ваъдага хилоф қилишлар шулар жумласидандир. Мунофиқлик ҳар бир умматнинг жисмини титиб юборадиган ижтимоий касалликдир.\nЯнги Ислом жамиятининг пайдо бўла бошлаши яҳудийларнинг ҳам тинчини бузди. Улар мусулмонларга қарши, Ислом динига қарши турли душманликларни қила бошладилар.\nМахсус дуолар ҳақида - мажлисдан туриш дуоси\nАллоҳ таоло: «Ўрнингдан турганингда Роббингга тас..\nМахсус дуолар ҳақида - видолашув дуоси\n«У киши сафарни ирода қилган одамга «Менга яқин ке..\n«Барча подшоҳликнинг эгаси»\nАйтгин: «Аллоҳим! Барча подшоҳликнинг эгаси! Хоҳла..\nНега муслима ғайридийн билан турмуш қуриши мумкин эмас\nМуслима аёл фақат мусулмон эркак билангина турмуш ..\nБуюк математик олим Жеффри Ланг нима учун Исломни қабул қилди, кейинги ҳаёти қандай кечди?\nД.Жеффри Ланг Американинг Канзас университетида м..\n2- 242. Аллоҳ сизларга Ўз оятларини ана шундай баён этадир. Шоядки, ақл юритсангиз.\nАллоҳим! Бизни Набийингнинг ҳавзаларидан шундай баҳраманд қилгинки, ундан кейин мутлақо чанқамайлик!\nАгар аср намози ўқилиб бўлингач қуёш (ярим ҳолатда) ботаётган бўлса, намоз макрух ҳолатда ўқилган бўладими ёки қазо вожиб бўладими?\nАссалому алайкум! Ҳурматли Устозлар, қўйларни қулоғига тешиб ёки қирқиб белги ёки махсус рақамли болдағ қўйиш мумкинми?


Qalampir.uz - Фотофакт: Юнусободдаги МТМни кўриб ёқа ушлайсиз. Замонавий боғча деганлари шуми?\n17:44, 22.10.2018 Жамият\nQalampir.uz’га суратларни йўллаган она ўз фарзанди ушбу МТМда тарбияланишини айтиб, шароитлардан нолиган.\nСўнгги вақтларда мактабгача таълим муассасалари фаолиятидан шикоят қилаётган ота-оналар сони кундан кунга ортиб бормоқда. Таълим тизимида йиллар давомида тўпланиб қолган муаммолар МТМларда ўз асоратини кўрсатмоқда.\nМТМлардаги ўғирликлар ўз йўлига... Буни муҳокама қилиш ўрнига, масалани ўша ерларда ишлаётганларнинг виждонига ҳавола қиламиз. Бироқ, мактабгача таълим муассасалари санитария-эпидемиология қоидаларига риоя қилинмаслиги, болаларнинг совуқ, чакки ўтаётган хоналарда ўтиришига кўз юмиб бўлмайди.\nБу ҳақда сўз юритишимизга эса Тошкент шаҳар Юнусобод туманидаги 136-мактабгача таълим муассасасидаги аҳвол сабаб бўлди. Qalampir.uz’га суратларни йўллаган она ўз фарзанди ушбу МТМда тарбияланишини айтиб, шароитлардан нолиган.\nТасвирларда кўриниб турибдики, МТМ ошхонасида санитария қоидалари умуман риоя қилинмайди. Қолаверса, маҳсулотлар сақланиши ҳам талаб даражасида эмас. Албатта, бунинг учун аввало МТМ моддий-техник базаси бут бўлмоғи лозим.\nМТМнинг айрим хоналаридан ёғингарчилик вақтида чакки ўтган. Натижада деворлар нураган, хоналарда кўлмаклар ҳосил бўлган.\nБизга алоқага чиққан онанинг маълум қилишича, шу кунларда 22 нафар бола овқатдан заҳарланиб, шифохонага ётқизилган. Ота-оналар МТМга 3 ёшга тўлмаган болалар яширинча қабул қилинаётганидан норози.\nХўш, ушбу вазиятга тегишли ташкилотлар, хусусан, Мактабгача таълим вазирлиги расмийлари қандай қарайди. Qalampir.uz жавоб кутади.\nМарказий банк доллар ва евро курсини белгилади\n20:11, 18.12.2018 36 388


Шаҳноза Мансурова2021-05-31T09:49:03+05:0031 May, 2021|“Йилнинг энг фаол журналисти – 2021”, Матбуот|\nИЖТИМОИЙ УЙ-ЖОЙ УЧУН ТЎЛОВ ИККИ ХИЛ УСУЛДА ТЎЛАНАДИ\nМаълумки, Президентимизнинг аҳолини уй-жой билан таъминлашга қаратилган кўплаб ҳужжатлари, арзон уй-жойлар қуриш бўйича дастурлар қабул қилинди ва ўтган тўрт йил давомида 140 мингта уй-жойлар барпо этилди. Аммо, юртимизда уй-жойга бўлган эҳтиёж ҳали ҳам юқорилигича қолмоқда. Статистик маълумотларга кўра, ўтган давр мобайнида Xалқ қабул-xоналарига фуқаролардан келиб тушган мурожаатларнинг 10 фоизидан ортиғи, яъни 100 мингдан зиёди айнан уй-жой масаласи билан боғлиқ.\nИжтимоий уй-жой қуриш ва ижарага бериш, ипотека кредити шартларини енгиллаштириш ва биринчи бадал учун субсидиялар ажратиш ҳамда бошқа чора-тадбирлар кўзда тутилган ҳолда муҳтарам Юртбошимиз томонидан «Бозор тамойилларига асосланган ипотека кредитлари орқали аҳолини уй-жой билан таъминлашга оид қўшимча чора-тадбирлар тўғрисида»ги Фармоннинг имзоланиши юртдошларимиз учун яхшигина туҳфа бўлди, десак муболаға бўлмайди.\nУшбу фармон ижроси юзасидан келажакни кўзлаб тузилган режалар ҳақида кенгроқ маълумот олиш мақсадида мухбиримиз Ўзбекистон Республикаси Президентининг Жиззах шаҳридаги Халқ қабулхонаси мудири Илҳом ҲазратҚулов билан суҳбатлашди.\n– Аҳолига арзон уй-жой олиши учун янада қулай имкониятларни яратаётган Президентимизнинг Наврўз олди совғаси, деб баҳоланган 6186-сонли Фармон хусусида тушунча берсангиз…\n-Албатта, ушбу фармон кўплаб фуқароларимиз учун бир умрга эсда қоларли ҳодиса бўлади, деб бемалол айта оламан. Қисқароқ тушунча берадиган бўлсам, Фармонга асосан, 54 мингта оилани уй билан таъминлаш мақсадида 45 000 та уй қурилади ва янги тартибдаги ипотека кредитлари ажратилади. Жумладан, шаҳримиз ҳудудида 300 та квартирага мўлжалланган уй-жой барпо этилади. Республикамиз бўйича кредитларни таъминлаш учун Молия вазирлиги томонидан тижорат банкларига 8,1 млрд. сўм ресурс жойлаштирилади. Ажратилган маблағлар ҳисобидан аҳолига узоқ муддатли ипотека кредити ажратилади. Ипотека кредитларининг шартларига кўра 20 йил муддатга олти ойлик имтиёзли давр билан 15 фоиз миқдоридаги дастлабки тўлов ва шу билан бирга, тўловлар икки xил – аннетит ва дифференциал усулларида тўланади.\nФармонда шунингдек, аҳолининг ўзига тегишли ер майдонларида 6500 та якка тартибдаги уй қуриш ва таъмирлаш учун Молия вазирлиги томонидан 1,5 триллион сўм маблағ ажратиш ҳам белгилаб қўйилди. Яъни эндиликда фуқаролар якка тартибдаги ўз уй-жойларини қу-риш ва реконструкция қилиш учун ҳам кредитлар олишлари мумкин бўлади. Фармонга мувофиқ, 2021 йилда фуқароларнинг алоҳида тоифалари учун 3550 та квартирали уйлар қурилади. Бунга давлат бюджетидан 1,3 триллион сўм маблағ йўналтирилади.\n2021 йилда ипотека кредитлари бўйича 23,5 минг нафар шахсга 960 миллиард сўмлик субсидиялар тўланиши белгиланмоқда. Президент фармони билан барча вилоятларнинг қишлоқ жойларида ҳам кўп квартирали уй-жойлар қурилмоқда. Бу уйлар аҳолига 6 ойлик имтиёзли давр ва 15 фоиздан кам бўлмаган миқдордаги дастлабки бадал билан 20 йил муддатга ипотекага берилади.\nҚишлоқ жойларда яшаётган, даромади юқори бўлмаган ва уй-жой шароитларини яхшилашга муҳтож фуқароларга дастлабки бадалнинг бир қисмини қоплаш учун 10 фоиз миқдорида субсидиялар ҳам ажратилади. Хусусан, фуқаро фақат 5 фоиз, яъни 400 млн. сўмлик уй олаётган бўлса, атиги 20 млн. сўмини тўлайди, қолган 40 млн. сўми давлат томонидан Молия вазирлигининг маблағлари ҳисобига тўлаб берилади. Бу билан фуқароларнинг имконияти кенгайиб бормоқда. Шу билан бирга мушкул аҳволга тушиб қолган хотин-қизларни бошпана билан таъминлаш, уларга ёрдам кўрсатиш мақсадида маҳаллий ҳокимиятлар давлат бюджети маблағлари ҳисобидан 1000 та квартира сотиб олиб, уларни «ижтимоий ижара» шаклида тақдим этишади. Бу ўз навбатида уй-жойга муҳтож бўлган, бир уйда сиқилиб қолган оилалар учун кенг имкониятларни, қулай, шинам ва замонавий уйларда яшаш имкониятини яратади.\n– Аҳолига субсидия тўлаш тартиби қай тартибда амалга оширилади?\n– Фармон талабларидан келиб чиққан ҳолда 2021 йил 1 июндан бошлаб субсидия-лар соддалаштирилган тартибда берилади. Бунга кўра ариза берувчидан ортиқча ҳужжатлар талаб этилмайди. Субсидия тўлаш муддати 19 кундан 7 кунгача қисқартирилади ва тизим тўлиқ автоматлаштирилади. Бунинг натижасида баъзи ташкилотлар ходимлари ва бошқа субъектив аралашувларсиз субсидия бериш жараёнининг шаффофлиги ва ошкоралиги таъминланади. Фуқароларнинг топширган аризалари онлайн кузатувга олинади. Шу билан бирга субсидия тўлашнинг соддалаштирилган тизими доирасида ягона ижтимоий ҳимоя реестри ахборот тизими орқали тақдим этилган ҳужжатлар доирасида фуқаролардан қўшимча ҳужжатлар талаб этиш ман этилади. Жиззах шаҳрида аҳоли кредитга уй-жой ва субси-диялар олиш учун шаҳар Давлат хизматлари марказига тегишли ҳужжатларни топширишлари мумкин.\n– Фармонда «Халқпарвар» комиссия тузилиши ҳақида белгилаб қўйилган. Бу тузилманинг вазифалари нималардан иборат бўлади?\n– Фармон билан «Ўзбекистон Республикаси Олий Мажлиси Сенатининг ижтимоий ҳамкорликни янада кучайтириш, компенсация, субсидиялар ва давлат томонидан тақдим этиладиган бошқа имтиёзларни адолатли тақсимлаш ҳамда улардан самарали фойдаланиш мақсадида ҳудудларда сенаторлар, депутатлар ва жамоатчилик фаоллари иштирокида «Xалқпарвар» комиссияси ташкил этиш тўғрисидаги таклифи маъқулланди.\n«Xалқпарвар» комиссияси маҳаллий ҳокимликлар ҳамда масъул давлат идораларининг уй-жойлар қуриш учун ер участкаларини ажратиш, қурилиш ишларини ўз вақтида ва сифатли амалга ошириш, субсидия тўланадиган фуқароларни танлаб олиш, уй-жой шароитларини яxшилашга муҳтож бўлган фуқаролар рўйxатини шакллантириш фаолияти устидан жамоатчилик назоратини ўрнатади. Мазкур соҳада бюрократия, сансалорлик ва бошқа маъмурий тўсиқларнинг олдини олишга қаратилган аниқ чораларни амалга ошириб боради.\n«Халқпарвар» комиссия депутатлар, зиёлилар, шунингдек, шу соҳада тажрибага эга бўлган ёши улуғ инсонлардан ташкил топади. Халқпарвар комиссия қурилиш объектига келиб қурилиш жараёнларини назорат қилиш ва кузатиш имкониятига эга бўлади. Бундан ташқари, аҳоли учун қурилиш жараёнининг барча ҳолатларини Қурилиш вазирлигининг сайтида онлайн кузатув имконияти яратилади. Хонадон харид қилган фуқаро қурилиш жараёнини онлайн кузатиш имконига эга бўлади.\n– Аҳолининг қурилиш жараёнини онлайн кузатиши тартиби қандай тартибда жорий қилинади?\n– Фармонга мувофиқ, 2021 йил 1 майга қадар Молия вазирлиги томонидан ипотека бозори веб-портали ишга туширилади. Ундан қурилаётган уйлар, улардаги квартиралар сони, майдони, қиймати ва жойлашуви, кредит олиш мумкин бўлган тижорат банклари ва шартлари, субсидия тўлаш тартиби тўғрисидаги маълумотларни олиш мумкин бўлади.\n– Қурилиши режалаштирилган уйларнинг сифати, жойлашуви ва кимлар томонидан иш олиб борилиши ҳам барчани қизиқтиради…\n– Қурилаётган уйларнинг сифатига таъсир қилмаган ҳолда нархини пасайтириш мақсадида фармон билан 2021 йил 1 октябрга қадар цемент маҳсулотларини олиб киришда божxона божининг 0 ставкаси қўлланилади. Уйлар нархига бевосита қурилиш ташкилотларининг сарф-харажатлари, кредит тўловлари ҳам таъсир ўтказмасдан қолмайди. Айни шу жиҳатлар ҳисобга олиниб фармон билан қурувчиларнинг кредитлар бўйича тадбиркорлик фаолиятини қўллаб-қувватлаш давлат жамҚармаси томонидан кафиллик ва компенсация тўлаш тартиби 2021 йил 31 декабрга қадар узайтирилади. Фармон талабларига мувофиқ уй-жойлар қурилишида шаҳарсозлик нормаларига риоя этилиши ва сифатни таъминлаш мақсадида янги тартиб ўрнатилмоқда. Унга кўра, кўп квартирали уй-жойлар қурилишида фақат СС ва ундан юқори рейтинг баҳосига эга бўлган қурилиш ташкилотлари қатнашиши мумкин. Ҳокимликлар ҳузуридаги ягона буюртмачи хизмати инжиниринг ташкилотлари томонидан пудрат ташкилотлари билан тузилган шартномага асосан уй-жойлар қурилишининг техник назорати амалга оширилади.\nШаҳарларда кўп квартирали уй-жойлар 9 ва ундан юқори қаватли, монолит темир-бетонли ва йирик панелли конструкцияли ҳамда бошқа қурилиш материаллари асосида, шунингдек, шаҳарсозлик нормалари ва коидаларига мувофик иккинчи даражадан паст бўлмаган, иссиқлик ҳимояси билан таьминланган ҳолда массив шаклида қурилади.\nҚурилиш вазирлиги якка тартибдаги уй-жойларнинг намунали лойиҳаларини ишлаб чиқиб, ўзининг расмий веб-сайтига жойлаштиради.\nФармонда белгиланишича, уй-жой нарxи xоналар сони билан эмас, балки квадрат-метр бўйича ҳисоблаб чиқилади ва максимал майдони 70 кв.м.ни ташкил этади. Қишлоқ ҳудудларида уй майдонининг бир квадрати 4 млн. сўм, шаҳарларда 5,2 млн. сўм, Тошкентда 5,7 млн. сўм этиб белгиланди.\nШу ўринда таъкидлашим лозимки, айни кунларда аҳолига имтиёзли кредитлар ва ижтимоий уйлар ажратиш тартиби бўйича кенг миқёсда тушунтириш ишлари олиб борилмоқда.\n(“Жиззах овози” газетаси, 2021 йил 24 апрель №10-11)


НАҲОТКИ МЕН ҚАРОҚЧИМАНАҲОТКИ МЕН ҚАРОҚЧИМАН!Н! - 24 Января 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2020 » Январь » 24 » НАҲОТКИ МЕН ҚАРОҚЧИМАНАҲОТКИ МЕН ҚАРОҚЧИМАН!Н!\nСуданлик дўстларимдан бири ажойиб бир мақола ёзди. Сарлавҳаси «Наҳотки мен қароқчиман».\n«Сиз имтиҳон тўловини тўлашда хато қилибсиз. Тўлов 309 фунт эди. Сиз 310 фунт тўлабсиз. Сизга бир фунтлик чек юбордик. Биз ўз ҳақимиздан ортиғини олмаймиз».\n– Нега биринчи токчада какаонинг нархи 18 пенс, иккинчи токчада эса 20 пенс?\n– Яқинда бизга какаони экспорт қиладиган давлат Нигерияда мушкулотлар юзага келиб нархлар кўтарилибди. Бу токчадаги кейин келган юкдан. Шунинг учун қиммат. Мана буниси эса олдингидан. Шунинг учун у арзон.\n– Ундай бўлса кишилар олдин арзонини олишади. У тугаса кейин қимматини олишади. Токи арзони тугамас экан қимматни ҳеч ким олмайди-ку, дедим.\n– Ҳа, буни биламан, деди.\n– Шундай экан, уларни аралаштириб арзонларини ҳам 20 пенсдан сотсангиз бўлмайдими? Буни ҳеч ким билмайди-ку!-дедим.\n– Сен қароқчимисан?-деди.\nКатегория: Hikoyalar to'plami | Просмотров: 70 | Добавил: Sherlaruz.CoM | Теги: #uznews, #Yangiliklar, #ahborot, #habarlar, #news, #Yangilik, #новости, #newsuz, #xabarlar | Рейтинг: 0.0/0


Galaxy Note 20 Ultra бўлмайди, дейишганди. Лекин у илк бор интернетга чиқди! - Terabayt.Uz\nSamsung компанияси августда Galaxy Note 20 туркумидаги фаблетларини намойиш этиши кутилмоқда. Унга стандарт моделдан ташқари Galaxy Note 20+ ҳам киради, лекин Galaxy Note 20 Ultra бўлмайди, дейишаётган эди.\nЎҚИНГ: Galaxy Note 20 Ultra'дан умидингизни узаверинг!\nЛекин ушбу қурилма яқиндагина SM-N986U модел рақами остида Bluetooth SIG ташкилотида сертификациядан ўтди. Унда ҳатто смартфоннинг номи ҳам «Galaxy Note 20 Ultra» деб аниқ-тиниқ кўрсатиб қўйилган!\nБу сертификация Galaxy Note 20 Ultra моделининг Bluetooth 5.0 интерфейсини қўллаб-қувватлашини тасдиқлайди, холос – унинг техник хусусиятлари ҳақида маълумот бермайди.\nАммо таниқли тармоқ информатори Ice Universe фикрича, Bluetooth SIG маълумотлар базаси хатога йўл қўйган ва мазкур қурилма Galaxy Note 20+ номи билан чиқади. Бу смартфон аввалроқ GeekBench сервисида текшириб ҳам кўрилган:\nУшбу қурилма ҳали расман тақдим этилмаган Snapdragon 865+ процессорига, нақ 16 гигабайтгача тезкор ва 512 гигабайтгача ички хотира билан чиқади. Унинг диагоналига 6,9 дюймлик, FullHD+ форматли экрани эса 120 герцлик частотада кадр янгиланишини қўллаб-қувватлайди.\n#Geekbench #Samsung #андроид смартфон #бенчмарк #Samsung Galaxy Note 20 #Samsung Galaxy Note 20+ 5G #Samsung Galaxy Note20 Ultra


ИННОВАЦИОН ТЕХНОЛОГИЯЛАР ТАТБИҚ ЭТИЛМОҚДА...\nЖорий йилнинг 9 июнь куни Ё. Тўрақулов номидаги Республика ихтисослаштирилган эндокринология илмий-амалий тиббиёт марказида "Ўз-ўзини бошқариш қандли диабет касаллигини даволаш учун асос бўлиб хизмат қилади" мавзусида конференция бўлиб ўтди.\nТошкент шаҳри ва вилоятида бирламчи тизимда фаолият юритаётган умумий амалиёт шифокорлари, маҳаллий эндокринолог ва бошқа тор соҳа ходимларининг малакасини оширишга қаратилган ушбу анжуманда Россия соғлиқни сақлаш вазирлиги эндокринология илмий-амалий тиббиёт институтининг профессори А. Майоров ва қозоғистонлик тиббиёт фанлари номзоди С. Букаева иштирок этиб, соҳанинг долзарб мавзулари, хусусан, қандли диабет касаллигини эрта аниқлаш ва даволаш, беморларнинг ўз-ўзини назорат қилиши бўйича тавсиялар бериш борасида билимларини оширишга доир маърузалар қилиб, маҳорат дарсларини ўтказишди.\nАнвар Алимов, Ё. Тўрақулов номидаги Республика ихтисослаштирилган эндокринология илмий-амалий тиббиёт маркази директори:\n– Давлатимиз раҳбарининг соғлиқни сақлаш тизимини ислоҳ қилишга қаратилган меъёрий-ҳуқуқий ҳужжатлари, хусусан, 2017 йил 20 июндаги "2017-2021 йилларда Ўзбекистон Республикаси аҳолисига ихтисослашган тиббий ёрдам кўрсатишни янада ривожлантириш чоралари тўғрисида"ги 3071-сонли қарори, 2017 йил 30 октябрдаги "Ўзбекистон Республикаси Президентининг айрим ҳужжатларига ўзгартиш ва қўшимчалар киритиш тўғрисида"ги 5216-сонли фармони фаолиятларимизни янада такомиллаштиришда дастуриламал вазифасини ўтамоқда. Уларнинг ижроси юзасидан тизимли ишлар амалга оширилмоқда. Жумладан, ҳудудларда шифо масканлари қайта реконструкция қилиниб, замонавий асбоб-ускуналар, малакали кадрлар билан таъминланмоқда. Хусусан, эндокринология йўналишида ҳам бу каби ишлар босқичма-босқич бажарилмоқда. Марказимиз мутахассислари вилоятларга чиқиб, аҳолини чуқурлаштирилган тиббий кўрикдан ўтказиш баробарида маҳаллий соҳа ходимлари билан ўзаро тажриба алмашишмоқда. Яъни умумий амалиёт шифокорлари, лаборатория ходимлари, ҳамширалар, эндокринолог ва бошқа тор соҳа мутахассислари учун тренинглар, маҳорат дарслари ўтказиляпти. Бунинг баробарида, илмий ва ёш ходимларимиз жаҳоннинг етакчи клиникаларида малака ошириб қайтишмоқда. Шунингдек, Қашқадарё, Навоий, Наманган ва Андижон вилояти эндокринология диспансерлари Марказимизнинг филиалига айлантирилди. Шунингдек, амалиётга дунё миқёсидаги эришилган ютуқларни татбиқ этиш, илмий изланишлар олиб бориш мақсадида Жанубий Корея, Украина, Туркия, Буюк Британия, АҚШ, Россия, Чехия давлатларидаги етакчи тиббий-илмий марказлар билан ҳамкорлик меморандумлари имзоланган. Келишувларга биноан чет элдаги нуфузли клиникаларнинг мутахассислари пойтахтимиз ва вилоятларда маҳорат дарсларини олиб бориб, операциялар ўтказишяпти. Бугунги халқаро анжуман ҳамда маҳорат дарслари шулар жумласидандир. Яъни Тошкент шаҳри ва вилоятидаги шифокорларнинг билим ва тажрибасини бойитиш, дунё тажрибасини ўзлаштириш имконини берди, десам муболаға бўлмайди.\n– Маълумки, қандли диабет бутун дунёда тиббиёт, хусусан, эндокринологиянинг глобал муаммосига айланиб бормоқда, — дейди россиялик профессор, Александр Майоров. — Ўз-ўзидан аёнки, ушбу касалликни даволашда янгича ёндашув ва усулларни амалиётга татбиқ этиш керак. Шу билан бирга, бундай беморларнинг ўзини-ўзи назорат қилиши жараёнида замонавий асбоб-ускуналар фанга кириб келмоқда. Жумладан, глукометрлар. Улардан фойдаланишда нафақат бемор, балки шифокорларнинг ҳам малакаси етарлича бўлиши зарур. Шу боис, биз мамлакатингиздаги Республика ихтисослаштирилган эндокринология илмий-амалий тиббиёт маркази билан айни шу мақсадларга қаратилган ҳамкорлик алоқаларини йўлга қўйганмиз. Унга кўра, маҳаллий шифокорларингизнинг амалиётида асқотадиган маҳорат дарслари, маърузалар ўтказишни келишиб олганмиз. Бу нафақат улар учун фойдали, балки бизга ҳам тажриба алмашишга кўмак бермоқда. Сабаби, маҳаллий шифокорларингиз томонидан соҳада кўплаб ютуқларга эришилмоқда. 1987 йилдан эндокринология илмий-тадқиқот марказида фаолият юритиб, 300 дан зиёд ортиқ илмий ишларга муаллифлик қилган бўлсамда, шифокорларингиздан ҳам соҳага доир янгиликларни билиб олдим. Ўтаётган маҳорат дарси маҳаллий ҳамкасбларимнинг фаолиятида асқотади. Ўйлайманки, ҳамкорлигимиз бардавом бўлиб, ўзининг ижобий самарасини беради.\n– Биламизки, диабет – бутун умрлик касаллик бўлиб, жиддий асоратларга олиб келади, – дейди қозоғистонлик мутахассис Салтанат Букаева. – Шу боис, барча давлатлар жамоатчилиги қандли диабет касаллигини камайтириш, уни эрта ташхислаш, асоратларнинг олдини олиш, ногиронлик ва ўлим ҳолатларини камайтириш учун курашмоқда. Қандли диабет беморларининг ўзини-ўзи назорат қилишида қўлланиладиган ускуналарда қулайлик ва янгиликлар киритилмоқда. Қандли диабет билан хасталанган беморларда ўз-ўзини назорат қилиш жуда муҳим. Айниқса, касалликнинг 1-турига чалинганлар учун. Сабаби, қондаги қанд миқдори тез-тез, яъни кунига 4-5 марта ўзгариб туриши мумкин ва бу саломатлигига хавф туғдиради. Бу жараёнда эса глукометрлар ёрдам беради. Шу боис, аҳолига қулай ва ҳамёнбоп бўлишини таъминлаш керак. Ҳозирда тақдим этаётган глукометрлар оддий кўринишда бўлиб, кўп функцияли ҳисобланади. Ундаги рақамларнинг яхши кўриниши ёши кексалар учун ҳам қулайлик яратади, деб ўйлайман.\nШунингдек, хорижий мутахассислар Хоразм вилоятида бўлиб, маҳаллий шифокорлар ва аҳолига қандли диабетни эрта аниқлаш ҳамда даволаш бўйича маҳорат дарсларини ўтказишди.\nДарҳақиқат, кундан-кунга соҳада инновацион технологиялар татбиқ этилмоқда. Бу эса мутахассисларнинг бугунги талабига монанд фаолият юритишини таъминлаши баробарида аҳоли саломатлигини мустаҳкамлашга ҳам хизмат қилишига ишончимиз комил.


Туркманистонда гриппга қарши оммавий эмлаш бошланди. Касаллар ишдан бўшатилмоқда\nАшхабад, 28 декабря, 2020\nТуркманистоннинг давлат идоралари ўз ходимларидан гриппга қарши эмланганлигини тасдиқловчи ҳужжат талаб қилмоқда. Акс ҳолда, ходимларни ишдан бўшатилиш билан қўрқитилмоқда.\nБу COVID-19 симптомларининг кенг тарқалиши фонида содир бўлмоқда, унинг мавжудлигини мамлакат ҳукумати тан олмайди, аммо аҳолини тестлардан ўтказишга мажбур қилмоқда.\nБир қатор пойтахт корхоналари ўз ходимларидан гриппга қарши эмланганлиги ҳақидаги ҳужжатни талаб қилишган.\nАйни пайтда Ашхобод шифокорлари уйма уй юриб аҳолига гриппга қарши дори-дармонларни таклиф қилишмоқда. Рад этилган тақдирда, аҳолидан тилхат талаб қилинади. Сўнгги кунларда Ашхободнинг турли жойларида, жумладан, Мир микрорайонларида, шунингдек, Осиё ўйинлари арафасида пойтахтга бириктирилган Ашхободнинг чеккаларида кўплаб шундай ҳолатлар юз берди.\nШифокорлар уйма-уй юриб, аҳолини эмлашмоқда. Эмлашлар бепул. Одамлар буни коронавирусдан деб ишонишади, чунки баъзи шифокорлар уларга шундай дейишган, бошқалари эмлаш иммунитетни оширади деб тушунтиради.\nЭслатиб ўтамиз, октябрь ойида Туркманистонда шифокорларнинг фикрига кўра мавсумий гриппдан аҳолини оммавий эмлаш амалга оширилди. Эмлаш мажбурий бўлиб, бутун оилалар эмланди. Рад этганлардан — жиноий жавобгарликка тортилиши ҳақида огоҳлантирилган тилхат олинган. Айни пайтда мамлакатда юқтиришнинг олдини олиш ва COVID-19 ни даволаш воситаси сифатида сотиладиган «дори воситалари» учун қора бозор пайдо бўлди.\nАйни пайтда мамлакатда коронавирус ва ўлим белгилари билан касалланиш тарқалиши давом этмоқда.\n«Касаллик ва ўлим тўғрисида тез-тез турли хил танишларимдан эшитиб тураман. Гауданда 30 ёшли йигит вафот этди», — деди исмини ошкор қилмаслик шарти билан Ашхободлик фуқаро.\n27 декабрь куни Ашхободдаги таълим муассасаларида коронавирус вируси билан касалланган бир нечта ҳолатлар ҳақида хабар берилди. 51-мактабда камида учта ўқувчи касал бўлиб қолган. Туркманистон давлат иқтисодиёт ва менежмент институтида ҳам касаллик қайд этилган. Карантин норезидент талабалар яшайдиган таълим муассасаси ётоқхонасида ташкил этилган.\nCOVID-19 белгилари билан касаллик тарқалишининг давом этишига қарамай, Туркманистон раҳбарияти мамлакатда коронавирус йўқлигини таъкидламоқда.


23 Noyabr 16:01 / Published in Ўзбекистон янгиликлари\nЎзбекистон делегатсиясининг Англиянинг Глостершир графлигида бўлиши давомида Ўзбекистон Республикаси Қишлоқ хўжалиги вазирлиги ва Қироллик қишлоқ хўжалиги университети вакиллари ўртасида музокаралар ўтказилди.\nҚишлоқ хўжалиги вазирлиги матбуот хизмати хабарига кўра, Сайренсестерга ташрифдан кўзланган мақсад Қироллик қишлоқ хўжалиги университетида (Royal Agricultural University, RAU) музокаралар ўтказиш, Ўзбекистонда ташкил этилаётган Халқаро қишлоқ хўжалиги университети учун ўқув дастурлари ва бошқа масалаларни ишлаб чиқиш бўлган.\nДелегацияга яқинда Тошкент давлат аграр университети ректорининг маслаҳатчиси этиб тайинланган профессор Мунира Аминова бошчилик қилди. Қишлоқ хўжалиги вазирлиги вакиллари RAU проректори ўринбосари профессор Нейл Равенскрофт, қишлоқ хўжалиги Филипп Ҳудсон мактаби раҳбари ва тадқиқот директори профессор Марк Хортон билан учрашди.\nШунингдек, делегатсия университетнинг талабалари, ўқитувчилари ва бошқа ходимлари билан учрашди, инфратузилма билан танишди, талабалар шаҳарчаси ва Университет Farm491 агротехнологик инкубаторида бўлди. Бундан ташқари, янги виртуал ўқув муҳити ва бошқа инновациялар тақдим этилди, улар RAU талабаларини ҳамкор университетларда, масалан, Хитойда ўқитишда фойдаланилади.\nRAU Буюк Британиядаги энг қадимги қишлоқ хўжалиги университети бўлиб, 1845 йилда ташкил этилган. У Уэллс шаҳзодаси қироллик ҳомийлигида. Университет билан ҳамкорлик бўйича музокаралар шу йил бошида бошланган эди.\nЁзда Ўзбекистон Қишлоқ хўжалиги вазирлиги, RAU ва Литва университети Витаутас Магнус университети (ВМУ) ўртасида уч томонлама меморандум имзоланди, унинг асосида Ўзбекистонда янги университет ташкил этиш бўйича музокаралар олиб борилмоқда.\nМеморандумда ўқитувчи ва талабалар алмашинуви, фермер ва фермер хўжаликлари маслаҳатчиларининг малакасини ошириш ва малака ошириш дастурларини амалга ошириш, ҳамкорликда илмий тадқиқотлар олиб бориш ва бошқалар кўзда тутилган.\nTagged under: АНГЛИЯ, УНИВЕРСИТЕТ, ҚИШЛОҚ ХЎЖАЛИГИ


Юраклар – Наби Жалолиддин\nЮраклар бор — мисли бир дарё.\nЮраклар бор — тун каби гўё.\n1916 йил. Чиллаи зимистон…\nСовуқ бўлишига қарамай, бозор анча гавжум. Ҳамманинг фикри ёди бир хил, бирор егулик топиб, уйида очликдан тинкаси қуриган болаларига олиб бориш. Ҳозир пулнинг ҳам қадри йўқ. Пулинг бўлгани билан унга егулик топиб олишнинг ўзи қийин…\nҲар хил бақириқлар, сўкинишлар, аравакашларнинг “пўш-пўш”лари бозорни тутган. Паранжи ёпинган аёллар рўзғоридан юлиб олиб чиққан, анча уринган буюмларини сотмоқчи бўлишади…\nБозорнинг бир четида қатор ўтиришган косиблар ўзларича хиргойи қилиб, совуқ ва очликни унутиш учун қизиқроқ гап топиб, кулишга уринишади. Баъзилари эса замондан нолишади.\nҲалитдан буён гапга қўшилмай, ўзича бир нималарни пичирлаб ўтирган Умрзоқ ота олдига паранжи ёпинган бир аёл келди.\n— Ҳорманг, ота! — аёлнинг овози ҳорғин ва синиқ эди.\n— Бор бўлинг, қизим! Келинг, хизмат? — чол томирлари бўртиб чиққан, озғин қўллари совқотди шекилли, бир-бирига ишқалади.\n— Кечаги этикка келгандим…\n— Эй, ҳа-а… Бола бечора кўчага чиқолмай ўтиргандир?.. — Умрзоқ ота орқасидаги хуржун ичидан эски, ранглари ўчиб кетган кичкина этикчани олиб, аёлга узатди: — Мана, қизим… Эй, бу замон норасидаларни роса чинқиратди-да. Ишқилиб омон бўлайлик, ё парвардигор!\nАёл этикни олдию, чолнинг қўлига икки танга ташлаб, “раҳмат, ота!” деганча орқасига бурилиб, одамлар орасига кириб кетди. Чол аёл ортидан бир нафас тикилиб турди-да, “эй парвардигор, марҳаматингни дариғ тутма!”, дея яна ишга тутинди…\nКун ҳам пешиндан оғди. Бозор анча сийраклашиб қолди. Кечки изғирин аста-секин кучга кириб, танани зирқирата бошлади…\nУмрзоқ ота ишини тўхтатиб, “ё пирим” деганча қийналиб ўрнидан турди. Увишиб қолган оёқларини карахт қўллари билан бир-икки уқалади-да, нарсаларини йиғиштиришга тушди. Буюмларини хуржунга солиб, энди кетишга шайланганди, атторлик дўкони олдида дийдираб ўтирган болага кўзи тушди…\nБоланинг эгнида эски — қирқ ямоқ чопон, бошида “қулоқ”лари осилиб, жунлари тўкилган телпак, оёғида эски чориқ. Юзлари анчадан буён ювилмаганидан ҳам совуқдан кўкариб кетган, кўзлари ҳорғинликдан, очликдан қовоқлари ичига ботган. Қўлларини чопонининг узун енгларига тиққанича қалт-қалт титрарди. Ёши ўн иккиларда эди.\nУмрзоқ ота бир муддат болага тикилиб қолди. Боланинг ҳам кўзлари туйқусдан чолга тушди. У гўё илтижо қилгандай боқиб турарди. Ота оғир-оғир қадам ташлаб, унинг тепасига келди.\n— Бу ерда нима қилиб ўтирибсан, болам? — Бундай етим-есирларнинг шу кундаги аҳволини билса ҳам, нима дейишни билмай сўради чол.\n— Ётарга жой тополмадим… — совқотганидан боланинг тили аранг сўзга келарди.\nЧолнинг болага раҳми келди, лекин уйидаги аҳволни ўйладию, не қиларини билмай қолди. Уйида кампири, ота-онасидан етим қолган икки набираси бор. Шундай ҳам кунлари зўр-базўр ўтяпти…\nЧолнинг болани ташлаб кетишга кўнгли бўлмади.\n— Бўлмаса, юр мен билан!..\nБоланинг кўзлари чақнаб кетди. Неча кунлардан буён илиқ сўз эшитмаган қалбига қандайдир ҳарорат кирдими, маъюс кўзларида ёш айланди. Базўр ўрнидан турдию, довдираб отага термилди.\n— Отинг нима, болам? — чол чап қўлини боланинг елкасига оҳиста ташлаб, йўлга бошлади.\n— Ўлмас… — унинг овозида севинч, бу меҳрибон кишига чексиз ҳурмат сезиларди…\nУмрзоқ ота Ўлмасни дарвоза олдига олиб келдию, уйга қандай олиб киришни ўйлаб қолди. Ахир кампири оч қолган болаларини меҳри, ширин сўзи билан аранг овутяпти-ку…\nДарвозадан ичкари кирди. Пастак кулбасининг эшигини очдию, чарх йигириб ўтирган кампирининг юзига қаролмай, хуржунни бурчакка қўяркан гапирди:\n— Кампир, меҳмон олиб келдим.\nКампир ишдан тўхтаб, сўлғин кўзларини Ўлмасга бир муддат тикиб қолди. Сўнг:\n— Вой, кел, болам, кел! Бу йигитчани қаёқдан топдингиз, чол? Вой, бўйларингдан ўзим айланай!.. — дея сўзлай бошлади. Бирдан сандалнинг нариги бурчида ширин ухлаётган болалари эсига тушди-да, уйғотиб юборишдан қўрқиб, овозини пасайтирди. Ўрнидан базўр туриб, ерга боққанча турган Ўлмаснинг елкасига оҳиста қўлини қўйиб, сандалга етаклади. Ўлмас анча совиб қолган сандалга кираркан, отага қаради. Ота майин жилмайиб турарди…\nЎлмасни ювинтиришди, ота эски чопонини ва бир неча ямоқ этигини берди.\n— Борига барака, киявер, болам!..\nКампир эрталик учун олиб қўйган қаттиқ зоғора нонни бўлиб, ярмини Ўлмаснинг олдига қўйди.\n— Ол, болагинам!..\n— Ҳой, яшшамагур, ўтин қилдингми? — шанғиллади аёл сигир тагини тозалаётган болага қараб.\n— Ҳозир, ая, ҳозир… — бола қўрқув билан “ифлос” кетмонни бир чеккага қўйди-да, аёлга яқинлашди. — Сигирнинг таги жуда ифлос бўлиб кетган экан, шунга… Ўтинни эса энди қиламан, — у айбдордай бошини хам қилди.\n— Шу арзимаган ишниям бир кун қиласан. Жуда айёр бўлиб кетяпсан, бола! Совуқни қара! Кеча ўтин қилмаган экансан, кўмир ҳам тугаб қолди, кечаси билан қунушиб чиқдик… Бор, ўтин қил! Ҳе, серраймай ўл! — аёл шаҳд билан бурилиб, уйга кириб кетди.\nБола ўтинхонага ўтди. Совуқ баданни игна санчгандай зирқиратарди. Тунов куни ёққан қор ойна каби юпқа парда ҳосил қилган, оёқ тегиши билан қисирлаган овоз чиқаради.\nЭрталаб азонда турган Эркин нонушта қилган бўлдию, кеча аяси тайинлаган ишларни қилиш учун ташқарига чиқди. Ҳали ҳеч ким уйқудан уйғонмаган эди. Ўшандан буён на овқат ейди, на уйга кириб исинади. Бечоранинг қўллари ва оёқлари совуқдан увушиб қолган…\nЭркиннинг дадаси транспорт ҳалокатига учради… Онаси эса оғир касалликдан вафот этди. Шўрликлар яккаю ёлғиз фарзандларининг ҳам орзу-ҳавасларини кўришолмади.\nЭркинни тоғаси паноҳига олди. Тоғаси сўкиб, баъзида хотинининг гапига кириб, калтакласа ҳам, хўрламайди. Лекин тоғаси ишга кетиши билан аяси кун бермайди. Наҳотки аёл ҳам шунчалар бўлса! Ахир у — она-ку! Наҳотки заррача меҳр-шафқат бўлмаса?!\nЭркин эндигина ўн учга қадам қўяётган бўлса ҳам, катталарча фикр юритади. Ҳаётинг қанча оғир бўлса, уни шунча яхши идрок этасан киши…\nЭркин қийнала-қийнала бир талай ўтин қилди. Уст-бошини қоқиб, уйга кирди. Ҳали печканинг олдига бормай, аяси яна ўдағайлади:\n— Ҳа, қилиб бўлдингми?\n— Ҳа!.. — Эркин қўрқа-писа жавоб берди.\n— Энди қўлингни тозалаб ювиб, новвойдан нон олиб кел! Сен ифлосга айтмасдиму, Носиржон ухлаяпти, — аёл бир сўм пулни Эркинга узатди…\nБола яна ташқарига чиқди. Қунушиб новвойга жўнади. Аясининг “ифлос”, “Носиржон ухлаяпти” деган сўзларини эсладию, беихтиёр кўзига ёш келди. Бу ўкинч ёшлари эди…\nЭркин қайтганида тоғаси уйда эди. Бугун дам олиш куни бўлгани учун тоғаси эрталаб “Москвич”ида қаёққадир кетганди.\n— Ассалому алайкум… — Эркин уйга кираркан, тоғасига салом берди.\nТоғаси кичик ўғли Нодирни тиззасида олиб ўтирарди. Эркинга бир қаради-да, бошини қимирлатиб, алик олди. Нодир Эркинни кўриб, дадасининг қучоғидан ўзини унга отди.\n— Эйкин ака, Эйкин ака! Ўйнатинг!\nЭркин болани энди кўтармоқчи эди, уйдан чиқиб келган аяси бақирди:\n— Ҳой Нодир, осилма унга! Бит-мити бўлса, ўтиб қолади, — шундай дея Нодирни оларкан, яна Эркинга ўдағайлади: — Бор, сигирга ем бериб кел!\nЭркин яна ташқарига чиқди. У унсиз йиғларди. Очиққанидан кечки изғирин авзойи баданини чимчиларди. У бостирмага етмай, ҳолсизланиб ерга чўккалаб қолди. Бошини қўллари орасига олиб мунгли ингради:\n7-10 февраль, 1980 йил, уй-интернат.


«Янгийўл ёғ-мой»нинг 56,32 фоиз давлат улуши сотувга қўйилди – Kommers.uz\nБизнес\t15:30 | 12.11.21\n«Янгийўл ёғ-мой»нинг 56,32 фоиз давлат улуши сотувга қўйилди\nАкциялар бошланғич нархи 81 млрд 907 млн 927 минг 163,12 сўмни ташкил этади\nФото: «Янгийўл йоғ-мой»\n«Янгийўл ёғ-мой» устав капиталидаги давлат акция пакетлари биржа савдоларига чиқарилди. Бу ҳақда Давлат активларини бошқариш агентлиги хабар берди.\nМаълум қилинишича, Ўзбекистон Президентининг 2020 йил 27 октябрдаги «Давлат иштирокидаги корхоналарни ислоҳ қилишни жадаллаштириш ҳамда давлат активларини хусусийлаштиришга оид чора-тадбирлар тўғрисида»ги фармонига мувофиқ, Давлат активларини бошқариш агентлигининг Тошкент вилояти ҳудудий бошқармаси томонидан «Янгийўл ёғ-мой» устав капиталидаги 56,32 фоиз давлат акция пакети «Тошкент» фонд биржаси орқали оммавий савдоларга чиқарилган.\nҚайд этилишича, акция пакети савдолари «битта лот» тамойили асосида 2021 йил 16 декабрь куни «Тошкент» республика фонд биржасида ўтказилади. Акциялар сони 17 миллион 8225 дона, бошланғич нархи 81 миллиард 907 миллион 927 минг 163,12 сўмни ташкил этади. Объект манзили — Тошкент вилояти, Янгийўл шаҳри (Тошкент шаҳридан 20 километр узоқликда), умумий ер майдони — 10,8 гектар. Шундан, ишлаб чиқариш майдони — 15 минг 208 квадрат/метр, мавжуд бино-иншоотлар сони — 73 та.\nТаъкидланишича, корхона чигит, кунгабоқар ва масхар уруғларидан ўсимлик ёғи ишлаб чиқаришга ихтисослашган. Барча коммуникация тармоқларига эга.\nАввалроқ «Сувмаш»нинг 47 фоиз акция пакети сотувга қўйилгани хабар қилинганди. Шунингдек, «Фарғонаазот»нинг устав капиталидаги акция пакетлари хусусийлаштирилиши ҳақида хабар берилди.


Каримов демократияси – диктатурадир « Ўзбекистон Халқ Ҳаракати\nКаримов демократияси – диктатурадир\n04 June 2013 - 10:42\nДемократиянинг энг ўзига хос маъноси шундаки “демос” – Халқ “кратос” – Ҳокимиятдир. Яъни Халқ Ҳокимияти, яъни Халқ Ҳоким каби мазмундаги маъноларни билдиради.\nЭнди Жамиятимиздаги Халқимиз Ҳокимлигини бир солиштирайликчи. Халқ Ҳокимияти шу экан-да? Диндорлар қамоқда, сиёсат илмлари таъқиқланган, сўз ва виждон эркинлиги бўғилган, инсон хуқуқлари топталади ҳамиша, болалар мажбурий ишлатилади ва ҳ.к.\nБу Жамиятда Халқ Ҳокимияти деган нарса умуман йўқ, Халқ қадри умуман чақа тангачалик қадр-қийматга эга эмас, бу Жамиятда Давлат Ҳоким бу ер Давлат Ҳокимияти яъни Диктатура.\nХалқ Ҳокимияти бўлганида, одамлар Митинглар, Намойишлар қилишни одат қилишарди, Сиёсатда ўз ўринлари бўларди, Сўз эркинлиги нима эканини тушуниб етган бўлишарди, 3- ва 4-Ҳокимиятларимиз яъни Суд ва ОАВ тизимлари мустақил бўлган бўларди, цензурага қарши кураш бўларди ва унга йўл қўйилмас эди, ҳар қандай сиёсий қарорларни танқид этилган ва бунинг Жамият учун фойда ва зарарларини муҳокама этишда ҳар бир фуқаро ўз фикри ҳамда танқиди билан ижобий қатнашган бўларди, қамоқдаги қийноқлар, инсон хуқуқларининг топталиши, болалар мажбурий ишлатилиши ва бошқа масалаларни Халқ танқид этган ва бунга қарши чиққан бўларди.\nБу юртда ҳақиқатдан ҳам Демократик муҳит бўлганида, Партиялар кўп ва мустақил бўлган бўларди, улар қўғирчоқ бўлмасди, сайловларда номзодлар қўйиларди, ҳар бир партия ўз мухолиф ишларини бемалол ижро этган бўларди, Каримовнинг ҳар бир ноқонуний ишлари ҳақида жар солиб бонг урарди, Халққа даъватлар этилган бўларди.\nЭнг яққол бир мисол келтираман, агар ростдан ҳам Демократия принципларига асосланган бошқарув бўлса нега мана икки йилдирки, Ўзбекистон Халқ Харакати партия сифатида рўйхатдан ўтказилмайди? Нега Эрк партияси мана бир неча ўн йиллардан бери босим остида ва расман қабул этилмаяпти? Чунки бу иш Диктаторлик бошқарувда бўлиши мумкин эмас, ҳар қандай танқид йўқ қилинади бу тузумда.\nАгар бизда чинакам Халқ ҳокимияти бўлганида одамларимизда сиёсий иммунитет уйғонган бўларди, танқид қилиш, муносабат билдириш, карши чиқиш деган нарсалар шаклланган бўларди. Давлат Халқнинг, ОАВ нинг танқидларидан хайиқадиган бўларди, Халқ билан ҳисоблашадиган бўларди, ана ўша Иммунитет бизларни қулликдан асраган ва озод яшашга ундаган бўлар эди, ана ўшанда Давлат ўз масъулияти нималардан иборат эканини жуда яхши англаб қоларди.\nКаримов яратган Демократия – Диктатурадир. Мана сизга мисоллар:\n-қандай қарор ёки фармон чиқмасин, сўзсиз итоат этиш мажбурий, ҳеч қандай танқид ёки қаршилик билдириш мумкин эмас;\n-ҳеч қандай сиёсий масалани Халқ орасида гапириб ҳам бўлмайди, Демократик давлатларда ёш болалар ҳам сиёсатни билади, одамлар раҳбарини юзига айбини бемалол айтади, бемалол танқид қилади. Бизда ҳатто ўз ҳокимини танимайди шунчалик сиёсатдан қочганидан.\n-бирор марта сиёсий танқид ёки муносабатни кўрган эмасмиз, ҳамиша Халқ орасидаги қонунбузарлар (яъни диндорлар) танқид остида. Ҳа, бу қандай жамият энди Диктатура бўлмай?\n-одам сайловларда кимни сайлаётганини ҳам билмайди, маҳаллаларда ўзлари ўрнингизга сайлаб қўйишади, хайронман Халқ наҳот ҳали ҳам сайловларга ишонса! Референдум Диктатурада бўлмайди асло, ҳаммаси қоғозбозлик холос.\nМана шундай, Диктатурани Демократия деб ўйлаётган аксарият Халқимиз кўр-кўрона шу тузумни олқишларини қандай баҳолаймиз? Қурқув кучидан одамлар зулмни адолат деб туришса, буни қандай изоҳлаймиз?\nЯққол Диктатура-ку бу, на қонунга амал килади на адолат, пора-ку кунлик эҳтиёжимиз бўлиб қолган, оддий одамлар қадри бир тийин, ҳамма қўрқоқ ва жим, инсон ҳуқуқлари жамиятлари умуман ривожлантирилмайди, сиёсий танқидлар мутлақо йўқ нарса, ҳаммаёқ қоғозбозлик амалда эса ҳеч нарса йўқ, бу дегани ҳаммаси сохта дегани.\nБу тузумни озод тузум эмас, бу тузум ўта қаттол зулм ва ўлим тузумидир.


20 Май 07:12\nALMATY. Kazinform - Инфекционист Тамара Отағанова ҳудудий коммуникациялар хизматида ўтказилган брифингда хавфли инфекцияларнинг келиб чиқиш сабаблари ва олдини олиш масалаларини тушунтириб берди, деб хабар беради Kazinform мухбири.\nШифокорнинг фикрича, ичак инфекциялари йил давомида содир бўлади.\nБироқ, ёзда одамлар кўпроқ касал бўлишади. Бу айни пайтда иссиқ ҳаво билан боғлиқ.\nЭнг хавфли ичак инфекциялари - сальмонеллёз, дизентерия ва озиқ-овқатдан заҳарланиши. Агар ичак инфекцияси ўз вақтида даволанмаса, бу сувсизланишга олиб келиши мумкин. Ичак инфекциясининг дастлабки белгилари: бош айланиши, кўнгил айниши, қусиш, қориннинг вақти-вақти билан оғриғи, диарея, титроқ.\n«Ичак инфекциялари асосан учта йўл орқали: сув ва нотўғри сақланган озиқ-овқат, турмушда ифлос қўл, ювилмаган сабзавот ва мевалар орқали юқади. Шунинг учун қўлингизни тез-тез совун билан ювиш, қайноқ сув ичиш ва фақат янги тайёрланган таомларни истеъмол қилиш керак», - дейди мутахассис.\nМаърузачининг сўзларига кўра, ичак инфекциялари биринчи навбатда овқат ҳазм қилиш тизимига таъсир қилувчи юқумли касалликлар гуруҳидир.\n«У асосан бактерия ва вируслар каби микроорганизмлардан келиб чиқади. Инфекция - бемор ёки и микроб ташувчи организмидан чиқадиган касаллик қўзғатувчилари табиийки, унинг атрофидаги ташқи муҳитга (тупроққа, тувакка ва бошқаларга) тушади ва овқат ёки ичимлик сув билан соғлом одам организмига ўтади. Уткир ичак касалликлари енгил-елпи кечиши ҳам мумкин. Айниқса ана шундай беморлар атрофдаги кишилар учун хавфлидир», - дейди Тамара Отағанова.


Андре Моруа. Қайтиш (ҳикоя) | www.ziyouz.uz\nБош саҳифа Жаҳон насри онлайн антологиясиАндре Моруа (1885-1967; Франция)Андре Моруа. Қайтиш (ҳикоя)\nАндре Моруа. Қайтиш (ҳикоя)\nБу воқеа француз асирларини Германиядан — тутқинликдан олиб қайтаётган поэздда бошланган эди. Ўн кишилик купеда ўн икки киши тиқилишган. Улар уйлари, оилаларини кўриш имкони туғилганидан ғоят ҳаяжонда. Деярли ҳаммаларининг ҳам фикру хаёлини энг аввало рафиқалари банд этган. Айримларининг кўнглида умид учқунлари чақнар, баъзилари эса хавотирланиб ўйлар эди: “Рафиқам аввалгидай вафодор ва содиқмикин? Узундан-узоқ танҳолик йўлларида қандай ўзгаришлар рўй берди экан? У билан ҳаётни давом эттириш мумкин бўлармикин?”\nБола-чақалилар, ҳарҳолда, анча хотиржам. Уларнинг рафиқалари бола тарбияси билан кун ўтказгандир. Бу учрашув ўнҚайсизлиги болалар қувончи туфайли енгил кўчса ажабмас…\nКупенинг бир бурчагида баланд бўйли, қотмадан келган, кўзлари чақноқ, француздан кўра кўпроқ испанга ўхшаш киши ўтирар эди. Ўзини Рено Леймари деб таништирган бу одам шардейлик бўлиб, Перигорда яшарди. Тун оғушида илгарилаётган поэзднинг бир маромдаги тарақа-туруқини паровоз гудоги бўлиб турар, Рено эса рўпарасидаги ҳамроҳи билан гаплашиб борарди.\n— Сатурнен, уйланганмисан?\n— Бўлмасам-чи! Урушдан икки йил аввал уйланганман, икки болам бор эди. Хотинимнинг исми Марта. Суратини кўрсатайми?\nПаст бўйли, юзи чандиқ, аммо қувноқ Сатурнен ички чўнтагидан титилиб кетган катмончани олиб, йиртиқ бир сурат чиқарди-да, ифтихор билан Ренога узатди…\n— О, жуда чиройли экан, — деди Леймари. — Шундоқ гўзалнинг олдига ҳеч хавотирланмасдан қайтяпсанми?\n— Нега энди хавотирланай?\n— Чунки, хотининг жуда чиройли, шунча вақт ўзи ёлҚиз қолди, атрофида эса бошқа эркаклар бор… — деди Леймари.\n— Кулгимни қистатяпсан! Менинг Мартам шундайки… манман деган йигитга ҳам қарамайди. Биз шундай бахтиёр эдикки… Беш йил мобайнида менга ёзган хатларини кўрганингда борми?..\n— Э-э… бу хатлар! Мен ҳам шунақа илиқ хатлардан озмунчасини олдимми! Аммо, барибир, ташвишдаман.\n— Қизиқ, хотинингга ишонмайсанми?\n— Ишонишга ишонаманку-я, тўғрироғи — ишонардим. Олти йил бирга яшаб, сираям сан-манга бормаганмиз.\n— Э, оғайни, бу — одамнинг табиатига боҚлиқ… Мен боқибеғамликка ишонмайдиган одамлар тоифасиданман. Ўз-ўзимга доимо: “Эленнинг тенги эмасман, у гўзал, жуда ақлли, одобли” деб келганман. Ростданам хотиним жуда билимдон, қўлидан келмайдиган иш йўқ. Ўар қанақа матодан шундайин кўйлак тикадики, ҳамманинг ҳаваси келади. Оддий кулбани жиҳозлашга киришса борми, нақ жаннат қилиб юборади… Шуларни ўйлаб туриб ўзимга-ўзим дейман: ахир юртимизда келгиндилар қанча йил изғиб юришди. Улар орасида мендан кўра истараси иссиқроқлари бўлгандир-ку… Қишлоқнинг энг гўзал аёли — Элен шулар эътиборини ўзига жалб этмадимикин?..\n— Нима бўпти? Агар у сени севса…\n— Шундайку-я, оғайни, беш йил ёлғизликни тасаввур қила оласанми? Элен Шардейда мусофир. Шардей менинг юртим, унинг бу ерда ҳеч кими йўқ. Шундай бўлгач, йўлдан тойиши ҳеч гап эмас-да…\n— Э-э, жуда ғалати экансан-ку, эсинг жойидами ўзи? Хўп, бирор нарса юз берди ҳам дейлик. Ҳаётда нималар бўлмаяпти, ахир! Менга қара, агар бирор кимса: “Сенинг Мартанг…” деб оғиз очиши билан мен унга: “ОҚзингни юм. Хотин меники, буни уруш дейдилар; у ёлғиз эди; энди эса тинчлик. Биз ҳаётни қайтадан бошлаймиз”, — деган бўлар эдим.\n— Мен сендақа эмасман-да, — деди Леймари. — Агар қайтганимдан кейин бирор нарса сезсам борми…\n— Унда нима қиласан, хотинингни ўлдирасанми?! Тентак экансан-ку!\n— Йўқ, унга қўлимни ҳам теккизмайман. Ўатто бир оғиз гапирмайман. Аммо ўша заҳотиёқ Қойиб бўламан. Узоқларга кетиб қоламан, номимни ўзгартириб яшайман. Уй-жой — ҳаммасини унга қолдириб кетаман. Менга ҳеч нарса керак эмас, қўлимда ҳунарим бор… Ҳаётимни тамомила ўзгартириб юбораман. Билмадим, бу балки телбаликдир, аммо табиатим шундай. Менга бахт бутун бўлса, ёинки…\nПоэзд узоқ гудок чалиб, релсларни шарақлатиб вокзалга кириб келди. Икки суҳбатдош жим бўлиб қолишди.\nШардей оқсоқоли қишлоқ ўқитувчиси эди. У жуда кўнгилчан ва эҳтиёткор одам. Рено Леймари поэздда қайтиб келаётганлиги ҳақида у министрликдан хабар олдию, ўзи бориб Эленга айтишга аҳд қилди. Оқсоқол борганида Элен боғида куймаланиб юрган эди. Бу — қишлоқнинг энг хушманзара боҚларидан бўлиб, эшикнинг икки томонини атиргуллар безаб турарди.\n— Леймари хоним, сизни яхши биламан, эрининг қайтиб келаётганидан огоҳ қилиб қўйиш лозим бўлган аёллардан эмассиз. Аммо, шуни айтишим керакки, хатти-ҳаракатингиз, одобингиз билан бутун қишлоқ аҳлининг ҳурматига сазовор бўлгансиз. Ўатто оғзига келганини аямай, ҳар қандай аёлни бадном қиладиган Қийбатчи хотин-халажлар ҳам сизни ёмонлашга сўз тополмаяптилар.\n— Бирор нарса топишар, оқсоқол, — деди Элен жилмайиб.\n— Мен ҳам шундай бўлар, деб ўйлаган эдим, ҳа ўйлаган эдим!… Аммо сиз уларни ҳам ром қилиб қўйдингиз. Мен сизнинг қувончингизни ўз кўзим билан кўргани келдим. Шуниси ҳам борки, унинг келишига ҳозирлик кўришингиз керак, Леймари хоним. Турмуш оҚир, ҳаммамизнинг аҳволимиз маълум: ҳар куни дастурхон тузай олмаймиз-ку…\n— Жуда яхши қилибсиз, жаноби оқсоқол. Мен Ренони шундайин кутиб олайки!.. Йигирманчи августда дедингизми? Поэзд соат нечаларда келаркин? Билмайсизми?\n— Министрликдан хабар қилишларича, соат йигирма учда йўлга чиқади. Бу поэздлар жуда имиллаб юради… Тевер вокзалида поэзддан тушса, бу ергача Рено яна тўрт километр пиёда босади. Менимча, у тушда етиб келса керак.\n— Мен уни кутиб олишга шундоқ ҳозирлик кўрайки, жаноби оқсоқол, шоҳона бир дастурхон тузайки… Шундоқ хушхабарни келтирганингиз учун мингдан-минг раҳмат сизга.\n— Шардейда сизни ҳамма ҳурмат қилади, жонидан севади, деса ҳам бўлади. Сиз асли бу ерлик эмассиз, аммо ҳамма сизни ҳамқишлоқ деб билади.\nНиҳоят оқсоқол хайрлашиб чиқиб кетди.\nЭлен Леймари эри келишидан бир кун аввал бутун уйни саранжом-саришталади: полларни ярақлатиб, дераза пардаларини эскирган ленталаригача янгилади. Кейин қишлоқ сартарошиникига бориб, сочини жингалак қилиб келди. Туни билан бошига сетка кийиб ётди. Сал-пал ухладими-йўқми, яна азонлаб туриб олди. Сўнг, кийимларини бир-бир кўздан кечирди. Узоқ ёлҚизлик даврида бир марта ҳам кийилмаган, ўзи севган шоҳи ич кўйлагини ажратиб қўйди. “Қайси кўйлагимни кийсамикин, бир вақтлар эрим ёқтирган зарҳал йўлли ҳаворанг кўйлагим қалай экан?” Аммо уни кийиб кўргач, дарҳол ечиб ташлади: ўтган йиллар давомида шунчалик озиб кетганидан, кўйлак халпиллаб, беллари осилиб қолган эди. Йўқ, ўзи тиккан қора кўйлагини кия қолади: ёқасини бежаб, белига рангдор белбоҚ тақади.\nДастурхон тузашга киришишдан аввал, Элен эри ёқтирган таомларни эслашга ҳаракат қилди. 1945 йил Францияда ҳали аҳвол оғир эди. Бирини топсанг, бири йўқ… Эри эса шоколадни ёқтирарди. Шоколад топиб бўлармишми? Яхшиямки, кичкинагина шахсий хўжалиги бор. Шу туфайли товуқлар тухум бериб туради. Эри доимо: “Қуймоқни ҳеч ким сендек мазали тайёрлай олмайди” деб мақтарди. Рено яхна гўштни, қизартириб пиширилган олмани ҳам хуш кўргучи эди. Лекин шардейлик қассоб икки кундан бери дўконни очмай қўйди… Элен ўтган куни сўйилган товуҚини яхшилаб қовурди. Қўшни қишлоқдаги дўкончи яширинча шоколад сотар экан, деб қўшнисидан эшитган эди, бориб-келишга аҳд қилди. “Соат саккизда кетсам, тўққизгача қайтиб келаман… Кетгунимча дастурхон тузаб қўйсам, келгандан кейин фақат ошхонада банд бўламан”, ўйлади Элен ва ишга киришиб кетди. У жуда ҳаяжонланган, шу билан бирга, беҳад шод эди. Ўаво шунақа ҳам яхши эдики… назарида ҳеч қачон офтоб бунчалар чарақламагандек… Элен ширин хаёллар билан дастурхон тузашга тушди.\n“Қизил катак оқ дастурхонни ёзаман. Тўйимиздан кейинги илк бор ёзган дастурхонимиз шу. Пушти ликопчаларнинг гуллари Ренога жуда ёқарди… Бир шиша вино ва гуллар қўяман. Ахир у столда гул бўлишини қанчалар яхши кўрарди: “Гулларни ҳаммадан ҳам чиройли дасталайсан”, — дерди такрор-такрор.\nЭлен уч хил гул: оқ мойчечак, қизил лола, бинафшани дасталади, шинамгина безатилган хонани ўзи узоқ томоша қилди.\nРостданам ҳамма нарса жойида эди.\nНе-не бахтиқароликларга дучор бўлган Рено шунча жудоликдан кейин уй-жойи ва хотинини ўша-ўшалигича кўриб қувониб кетса керак… Деразанинг бу томонидан туриб Элен катта тошойнага қаради. Озгина озганини айтмаса, ўзи ҳам деярли ўзгармабди. У бахтиёрликдан гангиб қолаётганини ҳис қиларди…\n“Етар! — деди ўзига-ўзи, — тезроқ бора қолай… Соат неча бўлдийкин? Вой, тўққиздан ошибди-ку! Бу ишлар ўйлаганимдан кўра кўпроқ вақтимни олибди-да. Поэзд соат ўн иккиларда келади, деган эди оқсоқол. Мен ундан аввал қайтаман”. Сўнг, уйдан шошилинч чиқиб кетди…\nЛеймарилар уйи қишлоқ чеккасида бўлгани учун ҳам кўзлари чақноқ, ориқ солдатнинг боҚ томон ўтганини ҳеч ким кўрмади. У чарақлаган офтобу хушбахтликдан, асаларининг ғўнғиллашидан гулларга мафтун боқиб, бир муддат мастона туриб қолди. Кейин оҳистагина чақирди:\nЎеч ким жавоб бермади. У яна бир неча бор: “Элен! Элен!” деб чақирди. Жавоб бўлмагач, хаёли қочиб, дераза ёнига борди: икки киши учун тузалган дастурхон, гул ва винони кўриб юраги гупиллаб уриб кетди. У бир муддат деворга суяниб қолди.\n“Ё раббим! Хотиним ёлғиз эмас экан!” — ўйлади Рено.\nБир соат кейин Элен қайтиб келганида қўшниси унга:\n— Ренони кўрдим, у чопиб кетаётган экан. Шунча чақирсам ҳам қайрилиб қарамади, — деди.\n— Чопиб кетаётувди, дейсизми? Қайси томонга кетаётувди?\n— Тевер вокзали тарафга.\nЭлен аввал оқсоқолникига югурди, у ҳеч нарсадан хабарсиз эди.\n— Жуда қўрқаяпман, шундай қўрқаяпманки, оқсоқол жаноблари. Унинг феъли тор, жуда рашкчи. Икки кишилик дастурхон тузалганини кўриб… Ўзини кутаётганлигимни билмаган. Ҳозирнинг ўзидаёқ уни топиш керак, оқсоқол жаноблари, топиш керак! У энди бутунлай қайтиб келмаслиги мумкин. Мен уни шундай севаманки!..\nОқсоқол вокзалга велосипедчи юборди, полициячиларни огоҳлантирди, аммо Рено Леймари Қойиб бўлган эди. Элен иссиқдан сўлиган гуллар ва тузалган дастурхон ёнида туни билан туз тотмай тонг оттирди.\nОрадан бир кун, бир ҳафта, бир ой ҳам ўтди. Бу бахтсиз кундан сўнг яна қанча йиллар ҳам ўтдики, эридан ҳамон дарак йўқ…\nРено ўқигач қайтиб келар, деган умидда бу ҳикояни ёздим.\nФранцуз тилидан Назира Юсупова таржимаси\n← Аввалги Аввалги Франcуа Мориак. Илонлар чангалида (қисса)\nКейинги → Кейинги: Фридеш Каринти. Цирк (ҳикоя)